Қуръонда ахлоқ хусусидаги қирқ оят\nҲар бир оят инсон учун улкан тарбия ва ахлоқ манбаи саналади. Уларнинг ҳар бири инсонни комиллик сари етаклайди. Қуйидаги қирқ оят инсонга бу борада гўзал ўгитлар беради.\nОли Имрон сурасининг 103-ояти:\n«Ҳаммангиз Аллоҳнинг «арқони» (Қуръони)ни маҳкам тутинг ва фирқаларга бўлинманг ҳамда ўзаро садоқатда бўлган пайтларингизда дилларингизни (туташтириб) ошно қилиб қўйган Аллоҳнинг неъматини ёдда тутинг. Унинг неъмати туфайли биродарларга айландингиз. Дўзах чоҳи ёқасида турганингизда, сизларни ундан қутқарди, шояд, ҳақ йўлни топгайсизлар, деб, Аллоҳ Ўз оятларини сизларга шундай баён қилади».\nОятда келган арқон, асли Қуръон бўлиб, уни ўзига дастурул амал қилиб олган банда ҳақ йўлни топиб, саодатга эришиши баён қилинмоқда. Барча мусулмонлар Қуръон воситасида бирлашиб, баҳамжиҳат бўладилар ва асло фирқаларга бўлинмайдилар. Бу мусулмонларнинг биринчи вазифасидир.\nАнфол сурасининг 46-ояти:\n«Аллоҳга ва Расулига итоат қилингиз ва низолашмангиз, акс ҳолда сутлашиб кетурсиз ва «шамолингиз» (обрўйингиз) кетиб қолур. Сабр қилингиз! Албатта, Аллоҳ сабр қилувчилар билан биргадир».\nНаҳл сурасининг 90-ояти:\nИсро сурасининг 23-ояти:\n«Роббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй, инсон!) Агар уларнинг бири ёки ҳар иккиси ҳузурингда кексалик ёшига етсалар, уларга «уф!..» дема ва уларни жеркима! Уларга (доимо) ёқимли сўз айт!»\nЗуҳо сурасининг 9-10-оятлари:\n«Бас, энди Сиз (ҳам) етимга қаҳр қилманг! Соил (гадо)ни эса (малол олиб) жеркиманг!»\nУшбу оят билан етимлар хусусида бағрикенг бўлишимиз ва эшигимиз тагига келган гадоларни ҳам ёмон сўзлар билан ҳайдамаслигимиз лозимлиги уқтирилган.\nНур сурасининг 22-ояти:\n«Сизлардан фазилат ва кенг мол-мулк эгалари қариндошларга, мискинларга ва муҳожирларга Аллоҳ йўлида эҳсон қилмасликка қасам ичмасин, балки уларни афв қилиб, кечирсинлар! Аллоҳ сизларни мағфират қилишини истамайсизми?! Аллоҳ мағфиратли ва раҳмлидир».\nБу оятда инсонни кечиримли бўлиши уқтирилади. Банда кечиримли бўлса, Аллоҳ ҳам унга нисбатан кечиримли бўлиб, уни мағфират этади.\nФуссилат сурасининг 33-ояти:\n«Аллоҳ (йўли)га даъват этган ва ўзи ҳам солиҳ амал қилиб, «Мен мусулмонлардандирман», − деган кишидан кўра ким чиройлироқ сўзловчидир?!»\nБу оят Аллоҳга ишонган, Унга дуо қиладиган, Қуръони Каримда билдирилган солиҳ амалларни бажарадиган, мусулмонликдан ифтихор туядиган банданинг Аллоҳ наздида канчалар юксак қадрланишига ишорадир.\nАъроф сурасининг 199-ояти:\n«Афвни (қабул қилиб) олинг, яхшиликка буюринг, жоҳиллардан эса юз ўгиринг!»\nИнсон кечиримли бўлиш билан яхшилик сари юз тутади, жоҳиллардан узоқ бўлиш билан ёмонликлардан ўзини сақлаган ҳисобланади.\nНисо сурасининг 86-ояти:\n«Қачон сизларга бирор саломлашиш (ибораси) билан салом берилса, сизлар ундан чиройлироқ қилиб алик олингиз ёки ўша (ибора)ни қайтарингиз. Албатта, Аллоҳ ҳар бир нарсани ҳисобга олувчи Зотдир».\nНисо сурасининг 1-ояти:\n«Эй, одамлар! Сизларни бир жон (Одам)дан яратган ва ундан жуфти (Ҳавво)ни яратган ҳамда иккисидан кўн эркак ва аёлларни таратган Роббингиздан қўрқингиз! Шунингдек, ўрталарингиздаги ўзаро муомалада ном келтирилувчи Аллоҳдан ва қариндошлар (алоқасини узиш)дан қўрқингиз! Албатта, Аллоҳ сизларни кузатиб турувчидир».\nАслида, оятда таъкидланганидек, инсонлар бир-бирларига бегона эмас. Шундай экан, душманликка на ҳожат ва айниқса, қариндошлар ўртасидаги боғлар мустаҳкамроқ бўлиши лозим. Бунинг учун эса улар ўртасида ўзаро севги ва ҳурмат туйғулари бўлиши лозим.\nМоида сурасининг 2-ояти:\n«Эй, иймон келтирганлар! Аллоҳнинг (ҳажга доир) шиорларини, «Ҳаром ой» (ҳаж ойлари)ни, қурбонликларни, (уларга тақиб қўйилган) тақинчоқларни, Парвардигорларининг фазли ва розилигини топиш нияти билан Байтул-Ҳаром (Каъба)га борувчиларни (уларга қаршилик қилишни) ҳалол деб ҳисобламангиз! Ҳалол (қилинган ҳолат)га чикқанларингизда эса ов қилаверингиз. Сизларни Масжидул-Ҳаромдан тўсувчи қавмнинг адовати тажовуз қилишингизга ундамасин! Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатта, Аллоҳ азоби қаттиқ Зотдир».\nКўриниб турганидек, яхши ва эзгу амалларда ўзаро кўмаклашиш тавсия этилган бўлиб, гуноҳ ва зарарли ишларда бир кишининг бошқасига ёрдамлашиши тақиқланган.\nБақара сурасининг 267-ояти:\n«Эй, иймон келтирганлар! Ўз қўл меҳнатингиз ва Биз сизлар учун ердан чиқарган нарсаларнинг яхшиларидан эҳсон қилингиз! Ўзингиз фақат кўзингизни чирт юмибгина оладиган даражадаги ёмон нарсаларни (эҳсон қилишга) танламангиз! Шунингдек, билингизки, албатта, Аллоҳ ғаний ва мақтовга лойиқ Зотдир».\nБу оятда ҳалол ишлаб топилган даромаддан ва яхши нарсалардан бошқаларга бериш айтилган бўлиб, ёмон ва ҳалол бўлмаган нарсаларни эҳсон қилмаслик таъкидланган.\nОли Имрон сурасининг 134-ояти:\n«Улар (мазкур тақводорлар) фаровонлик ва танглик кунларида ҳам хайр-садақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар».\nҲақиқий тақводор кишилар мўл-кўлликда бўлган пайтларида ҳам танг аҳволда бўлган пайтларида ҳам яхшилик қилишни канда қилмайдилар.\nИсро сурасининг 34-ояти.\n«Етимнинг молига, то у вояга етгунича, яқинлашмангиз, илло чиройли йўсинда бўлса, майли. Аҳдга вафо қилингиз! Зеро, аҳд-паймон (қиёмат куни) сўраладиган ишдир».\nЕтимнинг моли омонатдир, унга ҳомийлик қилаётган киши мана шу омонатга хиёнат қилмасликка аҳд қилади. Инсон бу аҳдига содиқ бўлиши лозим. Албатта, бу қиёмат кунида сўралажакдир.\nНисо сурасининг 58-ояти:\n«Дарҳақиқат, Аллоҳ омонатни ўз эгаларига топширишингиз ва одамлар ўртасида ҳукм қилганингизда адолат билан ҳукм қилишингизга буюрар. Албатта, Аллоҳ сизларга яхшигина насиҳат қилур. Албатта, Аллоҳ эшитувчи ва кўрувчи Зотдир».\nОмонатга хиёнат қилмаслик ҳақида Қуръони Каримда алоҳида урғу берилади.\nНисо сурасининг 114-ояти:\n«Уларнинг кўп шивирлашиб гаплашишларида яхшилик йўкдир. Магар садақа беришга, эзгуликка ёки одамлар ўртасини ислоҳ қилишга буюрган бўлсалар, бу яхшидир. Кимда-ким Аллоҳ ризоси учун шу ишларни қилса, унга улкан мукофот беражакмиз».\nУшбу оятда мунофиқларнинг ўзаро шивирлашиб яширинча гаплашишларида хайр йўқлиги, бироқ одамлар ўртасини ислоҳ қилиш учун бўлса, яхшиликка эканлиги уқтирилади.\nБақара сурасининг 148-ояти:\n«Ҳар бир (диндор) учун ўзи юзланадиган тарафи (қибласи) бор. Бас, хайрли ишларда ўзиб кетдингиз! Қаерда бўлмангиз, Аллоҳ ҳаммангизни (маҳшаргоҳга) келтиражак. Албатта, Аллоҳ ҳар нарсага қодирдир».\nБу оятда эса мусулмонларнинг доимо эзгу ишларда бир-бирларидан ўзишга ҳаракат қилишлари айтилади.\nОли Имрон сурасининг 133-ояти:\n«Роббингиздан (бўлувчи) мағфиратга ва кенглиги осмонлару Ерга тенг, тақводорлар учун тайёрлаб қўйилган жаннат сари (солиҳ амаллар қилиш билан) шошилингиз».\nАллоҳнинг мағфирати жуда кенг, бироқ мўмин банда мана шу мағфиратга эришиш учун солиҳ амал қилишни кечиктирмаслиги, эзгулик учун шошилишлари лозим.\nРаъд сурасининг 24-ояти:\n«(Аллоҳ йўлида турли машаққатларга) сабр қилиб ўтганларингиз сабабли (энди бу ерда) сизларга тинчлик бўлгай. Дунё оқибати (жаннат) нақадар яхши!»\nИнсоннинг бу дунёга келтирилишдан асосий мақсад Парвардигорининг розилигини қозонишдир. Аллоҳ бандаларини синаш учун унга турли синовлар юборади. Ана шу йўлда сабр қилганлар эса яхши оқибатга − жаннатга ноил бўладилар\nНисо сурасининг 36-ояти:\n«Аллоҳга ибодат қилингиз ва Унга ҳеч нарсани шерик қилмангиз! Ота-оналарга эса яхшилик қилингиз! Шунингдек, қариндошлар, етимлар, мискинлар, қариндош қўшни-ю бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг)! Албатта, Аллоҳ кибрли ва мақтанчоқ кишиларни севмайди».\nФақат ва фақат Аллоҳга ибодат қилинади, Ундан бошқасига ибодат қилиш эса ширкдир, Аллоҳ бундай бандаларни севмайди.\nАнъом сурасининг 120-ояти:\n«Гуноҳнинг ошкорасини ҳам, махфийсини ҳам тарк этингиз! Албатта, гуноҳ қилганлар қилмишлари туфайли жазоланурлар».\nАллоҳ, шубҳасиз, бандаларини кўриб тургувчидир. Шу боис хоҳ ошкора бўлсин, хоҳ яширин гуноҳ қилишни тарк этиш лозим.\nАнъом сурасининг 151-ояти:\n«Айтинг: «Келингиз, Роббингиз сизларга ҳаром қилган нарсаларни ўқиб берай: Унга бирор нарсани шерик қилмангиз, ота-онага яхшилик қилингиз, болаларингизни қашшоқликдан (кўркиб) ўлдирмангиз − биз сизларни ҳам, уларни ҳам ризқлантирармиз − фаҳш ишларнинг ошкорасига ҳам, пинҳонасига ҳам яқинлашмангиз, Аллоҳ тақиқлаган (жон)ни ноҳақ қатл қилмангиз! Ақл юритишингиз учун (Аллоҳнинг) ҳукм қилгани шу(лар)дир».\nАъроф сурасининг 56-ояти:\n«Ерни (Аллоҳ хайрли ишларга) яроқли қилиб қўйгандан кейин (унда) бузғунчилик қилмангиз! Унга (Аллоҳга) ҳам қўрқинч ва ҳам умид билан дуо қилингиз! Аллоҳнинг раҳмати эзгу иш қилувчиларга яқиндир».\nМоида сурасининг 32-ояти:\n«Ана ўша (илк қотиллик) туфайли Исроил авлодига шундай ҳукмни битиб қўйдик: «Бирор жонни ўлдирмаган ёки Ерда (бузғунчилик ва қароқчилик каби) фасод ишларини қилмаган инсонни ўлдирган одам худди ҳамма одамларни ўлдирган кабидир. Унга ҳаёт бахш этган (ўлимдан қутқариб қолган) одам эса барча одамларни тирилтирган кабидир». Уларга расулларимиз (илоҳий) ҳужжатларни келтирганлар. Сўнгра уларнинг кўпчилиги ўшандан кейин (ҳам) Ерда исроф қилувчилардир».\nИсро сурасининг 32-ояти:\n«Зинога яқинлашмангиз! Чунки у фаҳш ва ёмон йўлдир».\nМоида сурасининг 28-ояти:\n«Аллоҳ сизларга ризқ қилиб берган нарсаларнинг ҳалол ва покларини тановул қилингиз ва ўзларингиз иймон келтирган Аллохдан қўрқингиз».\nҲар бир банда ҳаромдан узоқ бўлиши, фақат ҳалол ризқдан ризқланиши ва оиласига ҳам ҳалол луқма едириши лозим. Ҳаромдан тийилмаган банда охир оқибат бунинг ёмон оқибатини кўради. Зеро, Аллоҳ бундай ҳаракат учун Ўзидан қўрқишини таъкидламоқда.\nМоида сурасининг 90-ояти:\n«Эй, иймон келтирганлар! Албатта, май (маст қилувчи ичимлик), қимор, бут-санамлар ва (фол очадиган) чўплар шайтоннинг ишидан иборат ифлосликдирки, ундан четланингиз! Шояд, (шунда) нажот топсангиз».\nБақара сурасининг 275-ояти:\n«Судхўрлар (қиёмат куни қабрларидан) жин чалиб кетган одам каби (ҳолатда) қўпадилар. Бунинг сабаби уларнинг: «Байъ (савдо-сотиқ) ҳам судхўрликнинг худди ўзи» деган гаплари (ақийдалари)дир. Ҳолбуки, Аллоҳ байъни ҳалол, судхўрликни (эса) ҳаром қилган. Бас, ким Роббидан насиҳат етгач, (судхўрликдан) тўхтаса, у ҳолда аввалги ўтгани ўзига ва унинг иши Аллоҳга (ҳавола). Ким яна (судхўрликка) қайтса, ўшалар дўзах аҳлидирлар ва улар унда абадий қолувчилардир».\nМоида сурасининг 3-ояти:\n«Ўлимтик, қон, чўчқа гўшти, Аллохдан ўзганинг номи айтиб сўйилган, бўғилиб ўлган, уриб ўлдирилган, йиқилиб ўлган, сузишдан ўлган ва йиртқич ҳайвон (қисман) еган (ҳайвонлар) сизларга ҳаром қилинди, илло (шаръан) сўйганингиз (ҳалолдир). Яна бут-санамларга атаб сўйилган ҳайвонлар (гўшти) ва фол чўпларидан қисматингизни исташингиз (ҳам ҳаром қилинди). Бу ишингиз фосиқликдир. Бугунга келиб, энди кофирлар динингиз (мағлубияти)дан ноумид бўлдилар. Шунинг учун улардан қўрқмангиз, Мендан қўрқингиз! Ана, энди бугун, динингизни камолга етказдим, неъматимни тамомила бердим ва сизлар учун Исломни дин бўлишига рози бўлдим. Кимки, гуноҳга мойиллигидан эмас, балки очарчиликда (мазкур ман этилган нарсалардан ейишга) мажбур бўлса, албатта, Аллоҳ кечиримли ва раҳмлидир».\nИсро сурасининг 37-ояти:\n«Ер юзида кибрланиб юрма! Чунки сен (оёқларинг билан) зинҳор ерни теша олмайсан ва узунликда тоғларга ета олмайсан».\nКибру ҳаво энг ёмон хулқлардан бири бўлиб, у инсонга фойдадан кўра зарар етказади. Ҳен ким кибрли инсонни ҳурмат қилмайди, ундан узоқ бўлишга интилади.\nҲужурот сурасининг 11-ояти:\n«Эй, мўминлар! (Сизлардан) бирор миллат (бошқа) бир миллатни масхара қилмасин! Эҳтимолки, (масхара қилинган миллат) улардан яхшироқ бўлса. Яна (сизлардан) аёллар ҳам (бошқа) аёлларни (масхара қилмасин)! Эҳтимолки, (масхара қилинган аёллар) улардан яхшироқ бўлса. Ўзларингизни (бир-бирларингизни) мазах қилмангиз ва бир-бирларингизни лақаблар билан атамангиз! Иймондан кейин фосиқлик номи нақадар ёмондир! Кимки тавба қилмаса, бас, айнан ўшалар (гуноҳ ишлар билан ўзларига нисбатан) зулм қилувчилардир».\nҲужурот сурасининг 12-ояти:\n«Эй, мўминлар! Кўп гумон(лар)дан четланингиз! Чунки баъзи гумон(лар) гуноҳдир. (Ўзгалар айбини қидириб) жосуслик қилмангиз ва бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилувчи ва раҳмли Зотдир».\nИсро сурасининг 36-ояти:\n«(Эй, инсон!) Ўзинг (аниқ) билмаган нарсага эргашма! Чунки қулоқ, кўз, дилнинг ҳар бири тўғрисида (ҳар бир инсон) масъул бўлур (жавоб берур)».\nҲар ким билган нарсасини, ишини қилиши лозим, билмаган ишига эса аралашиб ўзига зиён қилмаслиги керак.\nИсро сурасининг 23-24-оятлари:\n«Роббингиз, Унинг Ўзигагина ибодат қилишигизни ҳамда ота-онага яхшилик қилишни амр этди. (Эй, инсон!) Агар уларнинг бири ёки ҳар иккиси ҳузурингда кексалик ёшига етсалар, уларга «уф!..» дема ва уларни жеркима! Уларга (доимо) ёқимли сўз айт! Уларга, меҳрибонлик билан, хорлик қанотини паст тут ва (дуода) айт: «Эй, Роббим! Мени (улар) гўдаклик чогимда тарбиялаганларидек, Сен ҳам уларга раҳм қилгин».\nҚуръондаги энг муҳим хусуслардан бири фарзанднинг ота-она олдидаги бурчи ниҳоятда катта эканлигини билдиришдан иборат. Бизни дунёга келтириб вояга етказган ота-онамизни ҳар доим эъзозлаб, азизлаб кафтимизда кўтариб юришимиз лозим.\nИсро сурасининг 26-ояти:\n«Қариндошга, мискинга ва йўловчига (хайр-эҳсон қилиш билан) ҳақларини адо этинг ва исрофгарчиликка мутлақо йўл қўйманг!»\nНисо сурасининг 59-ояти:\n«Эй, иймон келтирганлар! Аллоҳга итоат этингиз, Пайғамбарга ва ўзларингиздан (бўлмиш) бошлиқларга итоат этингиз! Борди-ю бирор нарсада (дин ишида) келиша олмай қолсангиз − Аллоҳга ва охират кунига ишонадиган бўлсангиз − уни Аллоҳга ва Пайғамбарига ҳавола қилингиз. Мана шу яхшироқ ва ечими чиройлироқ (иш)дир».\nЎзимиздан катталарга итоат этишимиз, уларнинг айтганларини бажаришимиз лозим. Бу ишнинг мақбул иш экани Қуръонда алоҳида таъкидлаб ўтилмоқда.\nАнфол сурасининг 27-ояти:\n«Эй, иймон келтирганлар! Аллоҳга ва Расулга (буйруқларига) хиёнат қилмангиз ва (бир-бирингизга қўйган) омонатларингизга (ҳам) билиб туриб хиёнат қилмангиз!»\nОмонатларга хиёнат қилмаслик мўминнинг асосий хусусиятларидан биридир. Аллоҳ ва Пайғамбарнинг омонати эса омонатларнинг энг буюгидир.\nҚалам сурасининг 4-ояти:\n«Албатта, Сиз буюқ хулқ узрадирсиз!»\nРасулуллоҳ (соллаллоҳу алайҳи васаллам): «Мен макорими ахлоқни такомиллаштириш учун юборилганман», деганлар. Муҳаммад (алайҳиссалом)нинг биринчи даражадаги комил инсон эканларига шубҳа йўқдир.\nЮқоридаги оятлар инсоннинг гўзал ҳаёт қуриши ва солиҳ банда бўлиши учун Қуръони Каримда кўрсатилган муҳим хусуслар бўлиб, уларни ўзида жамлаган ҳар бир банда Аллоҳнинг розилигига эришиб, мукофотга (жаннатга) ноил бўлади.


Ҳиндистонлик аёл 74 ёшида эгизак фарзандларни дунёга келтирди\nЖаҳон 08:17 / 06.09.2019 20516\nҲиндистоннинг Андхра-Прадеш штатида яшовчи ҳамда 74 ёшида экстракорпорал (сунъий) уруғлантириш билан ҳомиладор бўлган аёл эгизак қиз фарзанд дунёга келтирди. Бу ҳақда Hindustan Times нашри хабар берди.\nШифохонада таъкидланишича, Эрраматти Мангаямма исмли кекса аёлга кесарча кесиш қилинган.\n“Операция яхши кечди. Она ҳам, чақалоқлар ҳам соғлом ва ҳеч қандай асоратларга эга эмас. Бироқ она охирги соатларда бошдан кечирган стресс ҳолатдан чиқиши учун интенсив даволаш бўлимига жойлаштирилди”, деб айтган шифохона раҳбари.\nТаъкидланишича, аёл фарзандларини кўкраги билан боқа олмайди, шу сабабли чақалоқларга донорлик сути банкидан сут берилади.\nХабарда айтилишича, кекса аёл қанд касаллиги ва гипертензия каби муаммоларга эга бўлмагани сабабли ҳомилани кўтариб, фарзанд дунёга келтира олган.\nАёл ва унинг 80 ёшли турмуш ўртоғи 1962 йилда турмуш қуришган. Охирги 57 йил ичида жуфтликнинг фарзанд кўришга уринишлари бесамар кетган. Бироқ сунъий уруғлантириш процедураси туфайли 74 ёшли аёл жорий йил январида ҳомиладор бўла олган.\nАввал сунъий уруғлантириш ёрдамида она бўлган энг кекса аёл ҳиндистонлик бошқа бир аёл Омкари Панвар бўлган. У ҳам 2008 йил ёзида 70 ёшида эгизак фарзанд дунёга келтирган.


2020 йилнинг 9 ойида 60 мингга яқин ўзбекистонликка ишсизлик нафақаси тўланган, 500 мингдан ортиқ ишсиз фуқаро жамоат ишларига жалб этилган. Мамлакатдаги жами ишсизлар сони эса, 1-ярим йиллик якунлари бўйича, 1,9 млн кишини ташкил этган.\n2020 йилнинг январь–сентябрь ойларида Ўзбекистонда 60 мингга яқин фуқарога ишсизлик нафақаси тайинланган. Бу ҳақда Бандлик ва меҳнат муносабатлари вазирлиги бошқарма бошлиғи Темур Маҳмудов маълум қилди, деб хабар бермоқда Kun.uz мухбири.\nВазирлик вакили ишсизлик даражаси ҳақида гапирар экан, 3-чорак натижалари 1-2 ҳафтада эълон қилинишини айтиб, биринчи ярим йилликда ишсизлик 13,2 фоизни ташкил этгани, яъни 2 миллионга яқин фуқаро ишга муҳтож деб ҳисобланганини қайд этди.\n«9 ой давомида Ўзбекистонда 60 мингга яқин фуқаро ишсиз деб эътироф этилган ва уларга ишсизлик нафақаси тайинланган.\nШу билан бирга, жамоат ишларини ҳам айтиб ўтиш керак. Яъни иш сўраб мурожаат қилган фуқароларни ижтимоий йўналтирилган меҳнатга жалб қилиш учун ҳам фонд (Бандликка кўмаклашиш жамғармаси – таҳр.) маблағларидан самарали фойдаланамиз. Сабаби, ишсизлик нафақаси берсак ҳам бўлади, ёки ишсиз фуқароларга ўзларига маъқул соҳада ё уйига яқин жойда ҳақ тўланадиган жамоат ишларига жалб қилсак ҳам бўлади.\nБу йил биз кўпроқ жамоат ишларига жалб қилишга асосий урғу бердик. 500 мингдан ортиқ ишсиз фуқароларни жамоат ишларига жалб қилдик, уларга 450 миллиард сўмга яқин маблағ тўлаб бердик», – деди Темур Маҳмудов 28 октябрь куни АОКАдаги матбуот анжуманида.\nМеҳнат кодексига кўра, ишсизлик нафақаси ишсиз деб эътироф этилган шахсга, у иш қидираётган шахс сифатида маҳаллий меҳнат органида рўйхатдан ўтган кундан эътиборан тайинланади.\nАгар ишсиз фуқаро 35 ёшга тўлмаган эркак бўлиб, унинг қарамоғидагилар сони 3 нафаргача бўлса, у ишсизлик нафақаси олиш учун ҳақ тўланадиган жамоат ишларида белгиланган тартибда иштирок этиши талаб этилади.\nАввалроқ, ишсизлик нафақаси олиш учун сўраладиган ҳужжатлар сони 8тадан 3тага қисқартирилгани маълум қилинганди. Талабгорлар бандликка кўмаклашиш марказларига мурожаат қилади.\nИшсизлик нафақаси миқдори қанча?\nЎтган ҳафта «Аҳоли бандлиги тўғрисида» қонун қабул қилинди. 3 ойдан кейин кучга кирадиган қонунга асосан, ишсизлик нафақалари қуйидаги миқдорларда оширилади:\nишдан ва иш ҳақидан сўнгги 12 ойлик давр ичида маҳрум бўлган шахсларга – аввалги иш жойидаги ўртача ойлик иш ҳақининг 50 фоизи миқдорида, лекин меҳнатга ҳақ тўлашнинг энг кам миқдори (679 330 сўм)дан оз бўлмаган миқдорда (амалдагиси – МҲЭКМнинг 35,2 фоизидан оз бўлмаган миқдорда);\nишдан ва иш ҳақидан маҳрум бўлган ҳамда узоқ (12 ойдан ортиқ) танаффусдан кейин меҳнат фаолиятини қайта бошлашга ҳаракат қилаётган шахсларга – МҲЭКМнинг 1 баравари миқдорида (амалдагиси – МҲЭКМнинг 26,5 ва 35,2 фоизидан оз бўлмаган миқдорларда);\nилгари ишламаган, биринчи марта иш қидираётган шахсларга – МҲЭКМнинг камида 75 фоизи миқдорида (амалдагиси – МҲЭКМнинг камида 26,5 фоизи миқдорида). Иш стажини ҳужжат билан тасдиқлаш имконияти бўлмаган шахсларга ҳам шу миқдорда нафақа тўланади.\nИшсизлик нафақаси бир йилда кўпи билан 26 ҳафта давомида тўланади.


“ОНЛАЙН ДАРСЛАР”ДАН “ОНЛАЙН ТЎГАРАК”ЛАРГА\n26.05.2020 - 11:39\nМана салкам уч ойдирки карантин тартиб-қоидаларига кўра ўқувчилар билан барча дарслар онлайн тарзда ўтказилди. Бир неча кундан сўнг ёзги таътил бошланади. Албатта ўқувчи-ёшларнинг бу йилги ёзги таътилларида ҳам вақтларини мазмунли ташкил этиш чоралари кўрилмоқда. Бу ҳақда 1 май куни халқ таълими тизими раҳбарлари иштирокида ўтказилган видеоселекторда атрофлича муҳокама қилинган.\nБатафсил “ОНЛАЙН ДАРСЛАР”ДАН “ОНЛАЙН ТЎГАРАК”ЛАРГА\nҲар гал устозлар ҳақида гап кетганда ушбу касбнинг нақадар машаққатли ва шарафали экнлигини дилдан ҳис қиламан. Бутун дунёга ва бизнинг юртимизга кириб келган бу синовли кунларда айниқса бу янада яққол намоён бўлмоқда.\nБатафсил УСТОЗЛИК МАСЪУЛИЯТИ\nЯНГИ ҲАЁТ САРИ МУСТАҚИЛ ҚАДАМ\nБу йил пандемия туфайли барча дарс машғулотлари онлайн тарзда амалга оширилди. Бу жараёнда устозлар фаоллик билан иш олиб бордилар. Дарслар билан бирга ўқувчиларни турли онлайн тўгараклар ва танловларда иштирок этишларини ҳам таъминладилар. Фарзандларининг онлайн дарсларини кузатиб борган ота-оналар устозларнинг меҳнатлари нақадар машаққатли эканлигини дилдан ҳис қилдилар.\nБатафсил ЯНГИ ҲАЁТ САРИ МУСТАҚИЛ ҚАДАМ\nҚЎШИМЧА БОЖХОНА ТЎЛОВЛАРИ УНДИРИБ ОЛИНДИ\nМатбуот хизматиMay 25\nБатафсил ҚЎШИМЧА БОЖХОНА ТЎЛОВЛАРИ УНДИРИБ ОЛИНДИ\nШАҲАР ҲОКИМИ ГАВҲАР АЛИМОВА ЎҚУВ ЙИЛИ ЯКУНИ МУНОСАБАТИ БИЛАН БИТИРУВЧИЛАР ВА УЛАРНИНГ УСТОЗЛАРИГА ТАБРИК ЙЎЛЛАДИ\nҲурматли ўқитувчи ва мураббийлар, азиз ўқувчилар!\nМана, яна бир ўқув йили ҳам ўз ниҳоясига етди. Бугун барча битирувчи ёшларнинг ҳаётида янги саҳифа очилади.\nБатафсил ШАҲАР ҲОКИМИ ГАВҲАР АЛИМОВА ЎҚУВ ЙИЛИ ЯКУНИ МУНОСАБАТИ БИЛАН БИТИРУВЧИЛАР ВА УЛАРНИНГ УСТОЗЛАРИГА ТАБРИК ЙЎЛЛАДИ\n100 тасига 10 млн сўмлик дори-дармонлар тарқатилди\nПАНЖАРАДАН ХОЛИ ҲУДУД


Юсуфнинг акалари билан учрашуви 3 — Dilkashradio.com\nЮсуфнинг акалари билан учрашуви 3\nАгар Худованд истаса тош хам Худованднинг нафаси тафтидан ирб кетиши хеч гап эмас. Шунчалик Худовандга қаршилик қилган Фиръавн эндиликда шундай деб айтди. Ўзида Худонинг Руҳи бўлган бундай одамни топиб бўладими- деди Фиръавн Юсуфга қайрилиб. Худо буларнинг ҳаммасини сенга маълум қилган экан. Сендан ақллироқ ва донороқ одам йўқ. Сен хонадоним устидан раис бўласан, бутун халқим сенинг амрингга қараб иш тутади. Мен фақат тахтим билангина сендан катта бўламан.\nМен сени бутун Миср юрти устидан бошлиқ қилиб тайинлайман, деди- да, ўз узугини бармоғидан чиқариб, Юсуфнинг бармоғига тақди. Унга кимхоб тўн кийгизиб, бўйнига олтин занжир тақди”. Эътибор беринг хурматли тингловчи\nХудо шундай қилдики, Фиръавн Юсуфни ўзидан кейинги иккинчи одам қилиб тайинлади. Юсуф оғир синовлардан ўтаётган бўлсада, Худо барибир ҳаммма нарсани назорат қилар эди. Худованд Юсуфни эсидан чиқармади. Худонинг Юсуфга берган тушлари амалга ошиши керак эди. Худо Ўз режалаштирганларини ҳар доим бажаради.\nҲеч ким Унга қарши чиқолмайди. Худо режа қилган нарсаларнинг вақти келганда, У Юсуфни қамоқдан чиқариб, ёшлигида унинг тушларида кўрсатган лавозимни унга берди. “Ёқуб Мисрда ғалла борлигини эшитиб, ўғилларига: нима учун сизлар бир бирингизга қараб турибсизлар? Мен Мисрда ғалла борлигини эшитдим. Энди ҳаммамиз бу ерда очликдан ўлмайлик- да, сизлар у ерга бориб, бизга ғалла сотиб олиб келинглар, деди. Шундан кейин Юсуфнинг ўнта акаси ғалла сотиб олиш учун Миср томон жўнадилар.\nМисрнинг ҳокими бўлган Юсуф эса бошқа ўлкалардан келаётганларга ҳам ғалла сотар эди. Шу орада Юсуфнинг акалари келиб қолишди. Юзлари ерга теккудек эгилиб, унга таъзим қилишди. Юсуф эса акаларини кўриб, уларни таниди, лекин танимасликка олди. Уларга: қаердан келдиларинг?- деб қаттиқ гапирди. Биз Канъон еридан озиқ-овқат сотиб олгани келдик, деди улар. Юсуф акаларини таниган бўлса- да, акалари уни танимадилар” Унинг акалари унга ҳақиқатан ҳам таъзим қилишди!\n“Юсуф ўз биродарларига: мен Юсуфман! Отам ҳали ҳам тирикми?- деди. Лекин биродарлари унинг қаршисида гангиб қолиб, нима деярини билмас эдилар.\nЮсуф яна биродарларига: менга яқинроқ келинглар- чи! — деди. Улар яқинроқ келишди. Юсуф сўзини давом эттирди: сизлар Мисрга сотган биродарингиз Юсуф — мен ўзим бўламан! Энди ғам чекманглар, мени бу ерга сотганингиздан пушаймон ҳам бўлманглар. Чунки Худо жон сақлашим учун мени сизлардан олдин бу ерга юборди. Мамлакат ҳали икки йил қаҳатчилик кўради, яна беш йил ер ҳайдалмайди, ўрим-йиғим ҳам бўлмайди. Худо катта нажот билан наслингиз ер юзидан қирилиб кетмаслиги учун, сизлар барҳаёт қолишингиз учун сизлардан олдин мени бу ерга юборди. Демак, мени бу ерга сизлар юборганингиз йўқ, балки Худо юборди. У мени Фиръавнга ота, унинг бутун хонадонига хўжайин ҳамда бутун Миср устидан ҳоким қилиб қўйди. Юсуф акаларига ўзининг исмини айтганидан кейин йиғлаб юборди. Худованд акаларининг ёвуз ҳаракатларини яхшиликка айлантирди.


Ўзбекистон Республикасининг Биринчи Президенти Ислом Каримов билан видолашув - Уч илдиз\nМамлакатимиз, бутун халқимиз оғир жудоликка учради.\nЎзбекистон Республикасининг Биринчи Президенти Ислом Каримов 2016 йил 2 сентябрь куни вафот этди.\nШу муносабат билан 2016 йил 3 сентябрдан мамлакатимизда уч кунлик мотам эълон қилинди. Мамлакатимизда ва хорижий давлатлардаги Ўзбекистон Республикаси элчихоналарида Ўзбекистоннинг давлат байроқлари туширилди.\nМаросимда Туркманистон Президенти Гурбангули Бердимуҳамедов, Тожикистон Республикаси Президенти Имомали Раҳмон, Афғонистон Ислом Республикаси Президенти Ашраф Ғани, Россия Федерацияси Бош вазири Дмитрий Медведев, Хитой Халқ Республикаси Давлат кенгаши Бош вазири ўринбосари Чжан Гаоли, Корея Республикаси Бош вазири ўринбосари Ли Жун Сук, Беларусь Республикаси Бош вазири Андрей Кобяков, Қозоғистон Республикаси Бош вазири Карим Масимов, Озарбайжон Республикаси Миллий Мажлиси Раиси Октай Асадов, Грузия Республикаси Бош вазири Георгий Квирикашвили, Қирғизистон Республикаси Бош вазири Сооронбой Жээнбеков, Туркия Республикаси Бош вазири ўринбосари Туғрул Йилдирим, Украина Бош вазирининг биринчи ўринбосари Степан Кубив, Бирлашган Араб Амирликлари давлат вазири Рашид бин Аҳмад бин Фаҳад, Арманистон Республикаси парламенти вице-спикери Эрмине Нагдалян, Япония парламент вазири Мотомэ Такисава, Эрон Ислом Республикаси ташқи ишлар вазири Муҳаммад Жавад Зариф, МДҲ Ижроия қўмитаси раиси – Ижрочи котиби Сергей Лебедев ва бошқалар қатнашди.Маросимни Ўзбекистон Республикаси Бош вазири Ш.Мирзиёев очиб, Ислом Каримовнинг оила аъзоларига, халқимизга чуқур ҳамдардлик билдирди.\nМусулмончилик урф-одатларига биноан Регистон мажмуасидаги Тиллакори мадрасасида жаноза намози ўқилди.Ислом Каримов ўзининг васиятига биноан ота-онаси мангу қўним топган Шоҳи Зинда қабристонида дафн этилди.\nNext story Хотира мангу, эзгу ишлар абадий\nPrevious story Ўзбекистон Республикаси давлат мустақиллигининг 25 йиллиги муносабати билан Ўзбекистон халқига байрам табриги


Тошкентдаги шифохона ва поликлиника карантинга ёпилди\nТошкент шаҳридаги 17-клиник шифохонаси ва пойтахтнинг Мирзо Улуғбек туманидаги 8-оилавий поликлиника карантинга ёпилди. Бу ҳақда Бош санитария инспектори Нурмат Отабеков 14 апрель куни Ахборот ва оммавий коммуникациялар агентлигида ўтказилган брифингда маълум қилган.\nПойтахтдаги икки тиббиёт маскани нима сабабдан карантинга ёпилгани юзасидан изоҳ берилган эмас.\nАввалроқ Озодлик Тошкентдаги 6-сонли туғруқхона 5 апрелдан барча беморлар ва тиббиёт ходимлари билан карантинга ёпилгани ҳақида хабар қилганди. Туғруқхонанинг ёпилишига беморлардан бири билан мулоқотда бўлган шахсда коронавирус аниқлангани сабаб бўлган.


“СУРХОН ТОНГИ” МАКТАБИГАЧА… – Сурхон тонги\nБош саҳифа / Жамият / “СУРХОН ТОНГИ” МАКТАБИГАЧА…\nИюн 26, 2020\tЖамият Изоҳ қолдириш 327 Кўрилди\nСурхондарёнинг олис тоғли бир қишлоғида шундай мактаб борки, ўзбек матбуотига олтита, “Сурхон тонги” мактабига икки нафар журналист етиштириб берган. Яна юзлаб йигит-қиз шу соҳага иштиёқ ва ҳавас билан улғаймоқда… Боботоғдан Қоракамаргача, Паттакесардан Мачайгача бўлган кенгликдаги воҳанинг бошқа мактабларидан ҳам “Сурхон тонги”га кенг, равон йўл бор. У ижод йўли. У маърифат йўли. Ана шу йўлдан юрган киши албатта, “Сурхон тонги” мактабига келади…\n1932 йилнинг 15 апрелидан “Қизил чегара” номи остида чиқа бошлаган газета бугун ўқувчилари ҳузурига “Сурхон тонги” бўлиб қириб бормоқда. Ўзининг тўқсон йилга яқин умри давомида не-не кунларни, алғов-далғов замонларни кўрмаган дейсиз. Қанчалаб муҳарриру мухбирлар келиб-кетмаган бу даргоҳга. Шаклу шамойили, ранги, адади ўзгарган бўлиши мумкин. Аммо, газетанинг халқ минбари, халқ мулки экани, эл-юрт хизматига камарбасталиги ўзгарган эмас.\nҚишлоғимиздаги почта алоқа бўлими уйимизга яқин бўлгани учунми ёки мендан ёши улуғроқ бир-икки қариндошимиз журналист касбининг этагидан тутгани сабабми ҳарфларни таниганимдан буён “Сурхон тонги” мен учун қадрли. Маҳмуд Абулфайзнинг “Баян”, Муҳаммад Азимовнинг “Ҳаёт қўшиғи”, Алимардон Бўроновнинг “Тоға” каби юзлаб, қалбга яқин публицистик мақолаларни айнан ушбу газета саҳифаларида ўқиганман. Илк журналистик тасаввурларим айнан шу мутолаа ортида шаклланган. Саҳифалардаги юки залворли сўзлару юксак маҳорат билан битилган ҳаёт ҳақиқатлари аллақачон қалбимга кўчган.\nБугун ҳам ушбу муқаддас даргоҳда ижодий муҳит бардавом. Устозларнинг ишини фидойилик билан давом эттираётган Усмонали Норматов, Феруза Раҳмонқулова, Адолат Мўминова, Холмуҳаммад Тоғаймуродов, Хуршид Қаршиев, Сайёра Аллаева сингари қаламкашларнинг заҳматли фаолиятини фахр билан тилга олиш мумкин. Улар ҳам инсонларнинг дарду ташвишлари, ҳаётнинг турли жабҳаларида кечаётган қизғин умр манзараларини ўз публицистик мақолаларида баён этаётир. Ўз йўналиши, ёзиш услуби билан муштарийлар кўнглига йўл топмоқда.\nТаҳририятдагиаҳил ва ҳамжиҳат жамоанинг шаклланиши, ижодкорларининг бир мақсад сари дадил одимлашида ушбу газетага бош муҳаррирлик қилган Саидмурод Жўрақулов, Гелдимурод Саидмаликов, Муҳаммад Азимов, Рамазон Ашуров, Гулбаҳор Тангирова, Алиёр Ражабов, Райҳон Раҳимова сингари тажрибали раҳбарларнинг хизматлари катта деб ўйлайман. Бош муҳаррирнинг салоҳияти газетанинг савиясини белгилаб беради, деган ғоя шунда кўринади. Ўз ўрнини, мавқеини йўқотмаган газета бугун ҳам дадил иш жараёнида. Таҳририят ижодкорлари бир зум ҳам изланишдан тўхтагани йўқ.\n“Сурхон тонги”нинг эшиги доимо очиқ. Вилоятнинг турли гўшаларида бўлаётган янгиланишлар, воҳадошларимизнинг турмуш тарзи, ҳаётида юз бераётган ўзгаришлар, муаммо ва камчиликлар сабаб қўлига қалам олган ҳар бир ижодкорнинг сўзи биз учун қадрли. Бу борада Ўзбекистон Ёзувчилар уюшмаси аъзоси Тоштемир Турдиев, матбуот фахрийлари Омон Шукуров, Жўра Қодиров, ёш журналист Нигина Шоеваларнинг таҳририятимиз билан ҳамкорлигини алоҳида эътироф этиш жоиз.\nГазетачиликнинг меҳнат-машаққати билан бирга завқ-шавққа тўла дамлари ҳам кўп. Новвойнинг тандирга ёпган нонни узгунча бўладиган бесаранжомлиги ижодкорда ҳам кузатиладиган ҳолат. Нашрнинг янги сони ўқувчилар қўлига етиб боргунча ўтадиган жараённи айнан новвойга қиёслаш мумкин.\nБу соҳада касбини севган, меҳрини берган инсонгина ҳис этадиган жиҳатлар кўплигини фидойи, жонкуяр устозларимиз яхши билади. Журналистлик фаолиятнинг эътирофга арзирли заҳмати-ю ҳузурини кўрган устозларга ҳамнафас шогирдларнинг соҳага бўлган меҳри ҳам юксалиб бораверади. Ўқиб, кузатиб, улги олиб, қалами сайқалланади, журналист сифатида шаклланади. Ўзлигини топади.\nЯхшими-ёмонми йўли газетачилик томон бурилган инсон борки, соҳада бир из қолдиради. Фақатгина қандай из қолдириши ҳар кимнинг ўзигагина боғлиқ. Умрни аёвсиз емириб бораётган вақт қаршисида мардона туриш, теран сўз айтиш, фурсатни эзгу амалларга алмашиш ҳар бир ижодкор учун муҳим. Бу майдон ичра ҳаёт бардавом. Кунлар ойга, йиллар асрга айланиши муқаррар. Куни келиб устоз Сафар Омоннинг ўша машҳур очеркида ёзилгани каби: “Бир бор эсласалар бизни бўлгани…”\nОлдинги 10 минг тонна Шеробод анори қайта ишланади\nКейинги Оқолтинда янги ҳаёт нафаси


Айтилган суммадан ортиқроқ бўлиши ҳам мумкин – Янги Ўзбекистон университети учун контракт суммаси тасдиқланмаганини маълум қилинди - Халқ сўзи\n18:19 24 Июль 2021 Жамият\nЯқинда Янги Ўзбекистон университетининг сайтида олийгоҳда контрактда ўқишнинг нархлари эълон қилинган эди. Унга кўра, маҳаллий талабалар учун бир семестрга 24 млн 850 минг сўм (бир йил учун 49 млн 700 минг сўм); хорижий талабалар учун эса бир семестрга 5 минг доллар (бир йил учун 10 минг доллар) этиб белгилангани маълум қилинган.\nБу нархлар ижтимоий тармоқларда кўплаб муҳокамаларга сабаб бўлган эди. Президент таълим муассасалари агентлиги раҳбари Ҳилола Умарова кеча, 23 июль куни бўлиб ўтган матбуот анжуманида «Халқ сўзи» мухбири Инобат АҲАТОВАнинг саволига жавоб берар экан, бу нархлар ҳали тасдиқланмаганини маълум қилди.\n«Тасдиқланмаган! Ҳисоб-китоб бўйича балки жуда қиммат ҳамдир. Чунки бу университетига топ даражадаги университетларнинг дастури келяпти. Ҳурматли Президент иқтидорли ёшларимиз учун энг зўр мутахассисларни Ўзбекистонга таклиф қилган. Янги Ўзбекистон университетида контракт миқдори айтилган суммадан ҳам ортиқроқ бўлиши мумкин, балки пастроқ бўлар, аниқ эмас», деди Ҳилола Умарова.\nЭслатиб ўтамиз, янги университетда қабул имтиҳонларини Кембриж университети ўтказади. Ўқув режа ва дастурлари Массачусетс технология институти ҳамда Мюнхен техника университети билан биргаликда ишлаб чиқилади.\nСентябрда иш бошлайдиган ОТМда 5 та — муҳандислик, табиий фанлар, бошқарув, агротехнологиялар ва ахборот технологиялари факультетлари бўлади.


Россиянинг Пермь вилоятида беш киши ароқдан заҳарланиб ўлди\n29 ноябр 2021, Тошкент вақти: 05:20\nТергов қўмитаси қўлбола ароқ сақланаётган омборхонани текширмоқда.\nРоссиянинг Пермь вилоятида беш киши қўлбола ароқдан заҳарланиб вафот этди. Тергов қўмитасининг 18 ноябрда маълум қилишича, ўлганлардан уч нафари бир оила аъзоси, икки нафари эса уларнинг қўшниси бўлган. Мазкур ҳодиса юзасидан жиноят иши қўзғатилди.\nШу куни полиция Қозон шаҳрида заҳарли техник спирт ҳисобланган метанолдан қўлбола ароқ ишлаб чиқарган икки киши қўлга олинганини билдирди.\nБундан 2 кун олдин шаҳарда 15 талаба қўлбола ароқдан заҳарланиб касалхонага ётқизилган эди. Улардан уч нафарининг аҳволи оғир экани айтилмоқда.\nЎтган ойда Свердлов, Курган ва Оренбург вилоятларида қўлбола ароқдан камида 70 киши ўлгани хабар қилинган.


Душанбедаги элчихонада ўзбекистонликлар овоз бермоқда\nЎзбекистоннинг Тожикистондаги элчихонасида ташкил қилинган сайлов участкасида Тожикистонда доимий ва вақтинчалик яшаб турган қарийб 50 та ўзбекистонлик фуқаро овоз бериши кутилмоқда.\n27 декабр куни эрталаб соат 6 дан Ўзбекистоннинг Тожикистондаги элчихонасида ташкил қилинган сайлов участкаси сайловчилар учун очиб қўйилди. Тожикистондаги муқим ва вақтинчалик яшаб, турли соҳаларда ишлаётган ёки ўқиётган ўзбекистонликлар сайлов участкасида рўйхатдан ўтиб, ўзлари истаган номзодларга овоз бера бошладилар.\nСайлов участкаси аъзоларидан бири Юрий Нигайнинг маълум қилишича, сайловчилар учун иккита рўйхат тузилган.\n- Улардан бирига консуллик қайдида бўлган, яъни Тожикистонда яшаб, ишлаётган ўзбек фуқаролари ва иккинчи рўйхатга эса консуллик қайдида бўлмаган – Тожикистон ҳудудида вақтинчалик бўлиб турган кишилар киритилган. Биз сайловдан бир неча кун аввал сайлов вақти ва ўрни ҳақида ҳамма сайловчиларни хабардор қилганмиз. Кўриб турганингиздек, сайловчиларимиз сиёсий тадбирда фаоллик кўрсатишмоқда, деди Юрий Нигай.\nСайлов участкаси элчихонанинг биринчи қаватидаги залда ташкил қилинган экан. Залга кираверишда сайловда қатнашаётган номзодларнинг таржимаи ҳоли ва дастурларига оид маълумотнома ҳозирланиб қўйилган. Овоз берувчилар рўйхатдан ўтишдан аввал номзодлар дастури билан шу ерда таниша бошладилар.\nБунинг сабабларини сайлов участкаси аъзолари сайловчиларнинг кўпи талабалар экани ва Ўзбекистондаги партиялар кўрсатган номзодлар, уларнинг дастурлари ва ҳаракат йўналишлари хусусида Тожикистонда туриб тўлароқ маълумот олиш учун шароит йўқлиги билан изоҳлашди.\n- Мен ҳозир Халқ демократик партияси номзоди дастурлари билан танишдим. Агар бу вакил сайланса, кўпроқ халққа ёрдамлашар экан, дейди Тожикистон давлат тижорат университетининг 5-курс талабаси Музаффар Ҳамидов.\nБошқа бир сайловчи - Маъруф Жумаев қайси партия вакилига овоз берганини ҳозирча сир тутар экан, бу номзод Ўзбекистон ҳаётида анча ўзгаришлар киритишига умид қилиб овоз берганини айтди.\n- Бу номзод дастурларининг менга ёққа томони шуки, у нафақат Ўзбекистондаги, балки ундан ташқарида бўлган ўзбекистонликлар ҳаёти учун хизмат қилмоқчи. Бу номзоднинг дастурлари реал эканига ишонаман ва ўзбек жамиятида уларни амалга ошириш имкониятлари ҳам йўқ эмас, дейди Тожикистон давлат педагогика университети талабаси Маъруф.\nЯна бир суҳбатдошимиз - тошкентлик Нодира фикрича, сайлов эркин ва ҳеч бир ортиқча тазйиқсиз ўтмоқда экан. Аммо Нодира Ўзбекистонда ўтаётган бу сиёсий тадбир ўзбекистонликлар ҳаётида муҳим бир ўзгариш киритишига ишонмайди.\n- Мен овоз берган номзод Ўзбекистонга нафи тегадиган иш қилишига умид қиламан. Сайловдан Ўзбекистонда жуда кўп ўзгариш бўлмаса ҳам, барибир биз сайлаган вакиллар қўлидан келганича ҳаракат қилар, деган умиддаман, дейди Нодирахон.\nЎзбекистоннинг Тожикистондаги элчихонасидан олинган маълумотларга биноан, бугунги сайловда мазкур участкада тахминан 50 киши овоз беради.


Намоз Нормўмин шахсий блоги: Ўзбекистон Гулнора Каримовага қоладими?\nЎзбекистон Гулнора Каримовага қоладими?\nЎзбекистондаги сиёсий вазиятни кузатиб турганлар бу саволга "ҳа, бошқа кимга ҳам қоларди?", дейишлари мумкин. Чунки Ўзбекистонда давлат, ҳокимият, сиёсат, Асосий Қонун (Конституция) дейилганда диктатор Каримов тушунилади. Каримовнинг вориси эса унинг ақлсиз ва ҳаёсиз қизи Гулнора Каримовадир...\nАммо ҳаёт фақатгина Ўзбекистондан ва унда ўзини дунёнинг ҳукмдори қилиб кўрсатаётган, баъзи ақлсизлар тарафидан "подшоҳ" эълон қилинган Ислом Каримов ва унинг эркатой қизидан иборат эмас. Дунё ҳаёти сирлидир, унинг давом этишининг ўз қоидалари бор. Мана шундай қоидалардан бири эртага нима бўлишини инсонларнинг мутлақ маънода била олмасликларидир...\nХўш, эртага дунёда ва Ўзбекистонда нималар бўлиши мумкин? Биз буни фақат тахмин қилишимиз мумкин, тақдир эса албатта Аллоҳнингдир...\n2014 йилда АҚШ ва бошқа ғарб даввлатларининг қўшинлари Афғонистонни тарк этадилар...Яна 2014 йилда Ўзбекистонда парламент сайловлари, 2015 йилда эса Президент сайловлари ўтказилиши керак...\nБугун дунё чалқаланиб турибди...Дунёмиз катта океанда етти миллиард инсонни ташиб бораётган кемага ўхшайди...Океанда эса тўфон ишоратлари бор. Шунинг учун ҳам дунёмиз давомли чалқаланмоқда...Дунё "кемасидигалар" бу сабабдан ҳузурсиз, кимнинг боши айланган, кимнинг кўнгли...\nЎзбекисонда ҳам, дунёда ҳам эртага нима бўлишини ҳеч ким билмайди. Гулнора Каримова тахтни отасидан осонгина олса ҳам, унда осонгина ўтира олмайди. Чунки дунё чалқаланмоқда, бу чалқаланишнинг тўлқинлари албатта Ўзбекистонга ҳам етиб келади...\nБугун дунёмиз янги бир тузум истамоқда. Чунки ҳозирги дунё тузуми эскирди, унинг ҳеч нарсага ярамаслиги бугунларда маълум бўлиб қолди. Дунёмиз диктаторликлардан ва ғарбнинг маънавиятсиз демократиясидан қутулишни истайди.\nБу диктаторликларнинг ва маънавиятсизликнинг муқобили ҳеч шубҳасиз исломий қадриятлардир.\nБугун мусулмонлар мазлум, ислом дунёси эса паришондир. Аммо биз энди уйғона бошладик. "Араб баҳори" жароҳат олди, аммо ўлмади. Аста секин ўлаётган ва йўқ бўлиб бораётган тизим моддапарстликка (материализмга) асосланган ҳозирги дунё тузумидир.\nБирлашган Миллатлар ташкилоти, дунё давлатлари, халқаро ташкилотлар мана шу моддапарастлик ғояси устига қурилганди. Энди буларнинг барчаси қариди ва чириди. Уларнинг ўрнини янги, инсон ва инсоният фитратига мос келадиган қадриятлар олиши керак.\nИнсон ҳақлари, эркинликлар, адолат, эркин сайловлар, халқларнинг ва миллатларнинг эркинлиги, давлатларнинг мустақиллиги, буларнинг барчаси қайта кўздан кечирилиши, қайтадан таъриф этилиши ва янги, соф ва адолатли шакл билан ўрта чиқиши ва ҳаётга жорий қилиниши керак.\nМусулмонлар давлатлар қандай бўлиши керак? Мусулмонликда инсон ҳуқуқлари, эркинликлари, эркин сайловлар, адолатли жамият қандай бўлади? Биз мусулмонлар бу саволларга ижобий жавоб беришимиз, бу жавобларни аввало ўз ҳаётимизга, оилаларимиз, маҳалларимиз, шаҳарларимиз ва давдатларимиз ҳаётларига тадбиқ қилишимиз керак...\nГулнора Каримова келадиган бўлсак у бундай қадриятлардан узоқ. Унинг ақли ва ахлоқи бундай улуғ қадриятларга етмайди. У бундай қадриятларга бегона. У нафақат исломий қадриятларга, ўзбекларнинг яхши урф одатларига ҳам бегонадир. У аслида дунёга ҳам бегонадир. Шунинг учун ҳам у бутун дунёдан қувилди ва бутун дунё унинг устидан кулмоқда.\nДемак, Ўзбекистон Гулнора Каримовга қолмайди...\nАвтор: Намоз Нормўмин на 22:43\nОқ Ватан ва Қора Давлат\n"Ал-Васот" -Мусулмонларнинг Ҳамкорлиги\nИслом Ҳамкорлик (Душманлик) Ташкилоти ва Араб Бирл...\nЭроннинг эркатойи қотил Башшар Асадга Аллоҳнинг ла...\nҲақиқат учун кураш\n“Араб баҳори”нинг жароҳати ва ғарб демократиясинин...\nҲозирги дунё сиёсати ва мусулмонларнинг аҳволи\nИмом Қорзавийнинг даъватига муносабат\nҚотил диктатор Сиси ва ҳамкорларига Аллоҳнинг лаън...\nДиктатурага бандалик қилаётган Ўзбекистонлик имому...\nУйғониш вақти келмадими?\nЗамонавий Фирьавн ва ҳамтовоқлари\nЗулмга қарши курашни аввал ўзингиз бошланг...


Абу Дардо (розияллоҳу анҳу)\nСувайд ибн Абдулазиз айтадилар: «Абу Дардо (розияллоҳу анҳу) Дамашқ жомеъсида бомдод ўқиб қолсалар, одамлар унга (Қуръон) ўқиб беришини сўраб тўпланиб кетар эдилар. У зот уларни ўнта-ўнта қилиб, ҳар ўн кишига бир ёрдамчиларини бош қилиб қўярдилар. Ўзлари эса меҳробда уларни кузатиб турардилар. Бирортаси хато қилса, ёрдамчига, агар ёрдамчи хато қилса, Абу Дардога (розияллоҳу анҳу) мурожаат этар эди. Ибн Омир ўнликка ёрдамчи бош эди. Абу Дардо розияллоҳу анҳу вафот этганларида Ибн Омир ўринбосар бўлиб қолди».\nСаид ибн Абдулазиз Муслим ибн Мишкамдан нақл қилиб айтади: «Менга Абу Дардо (розияллоҳу анҳу): «Мажлисимизда ўтирган кишиларни сана», дедилар. Мен: «Бир минг олти юздан ошиқроқ келишибди», дедим. Улар Қуръон ўқиб, ўн киши-ўн киши бўлиб мусобақа қилишарди. Абу Дардо (розияллоҳу анҳу) бомдод намозини ўқигач, ортларига ўгирилиб, бир порани ўқир эдилар. Одамлар уни ўраб олиб, тинглар эдилар. Ибн Омир улар ичида энг пешқадами эди».\nҲишом ибн Аммор Язид ибн Абу Моликдан, у отасидан қилган ривоятда айтади: «Абу Дардо (розияллоҳу анҳу) намоздан кейин Қуръон ўқитар ва ўзлари ўқир эдилар. Абу Дардо (розияллоҳу анҳу) қироат учун Қуръонга муҳаббатли давраларни жорий қилган зотдир».


Чингиз Айтматов сабоқлари - “Китоб дунёси” газетаси сайти\n681 марта кўрилган.\nҚирғиз ёзувчиларининг 1963 йилги қурултойида сўзлаган нутқида Чингиз Айтматов инсон ва жамият, олам ва одам, ҳаёт ва ўлим, руҳ абадияти ва хотира каби ижтимоий-фалсафий тушунчаларни янгича идрок этишга ундаган эди.\n– Сиз ёшлар, шуни билингларки, жамият ва адабиёт сизларнинг олдингизга қўяётган бугунги вазифалар адабиётимизнинг катта авлоди олдида бир вақтлар турган вазифалардан фарқ қилади,– дейди адиб.– Биз бугун тарихнинг шу чоққа қадар юрилмаган йўлларидан ҳам юрмоқдамиз. Жамият, ижтимоий ҳаёт, адабиёт ўсиб, ривожланиб бормоқда. Шундай экан, сизларга катта устозларингиз босиб ўтган ижод йўлидан кўра мураккаброқ йўлларни босиб ўтишга тўғри келади. Шунинг ўзи сизларга, ҳаммамизга дахлдор масъулият. Бундан кейинги ишларимиз шу масъулиятдан келиб чиқишини англаб етмоғимиз зарур...\nБугун қирғиз адабиётида юқорида келтирилган талабларга жавоб бера оладиган асарлар борми? Бу саволга бор, аммо жуда оз, деб жавоб қайтарсак, янглишмаган бўламиз. Нисбатан дуруст, “ўқиса бўлади” дейишга арзийдиган ҳикоялар, қиссалар, поэмалар йўқ эмас, албатта. Аммо уларни ХХ аср адабиётининг бугунги талабларидан келиб чиқиб баҳолаш қийин. Мени тўғри тушунасизлар, деб ўйлайман: сизлар ёшсизлар, ораларингизда бир-иккита асар ёзганларингиз ҳам, қўлига эндигина қалам олганлар ҳам бор. Сизлардан бирданига гениал асар ёзиб беришни талаб қилиш қийин. Аммо мен сизларга шуни айтиб қўйишим керакки, адабиётга амал-тақал қилиб бир нималарни ёзиб юриш учун кирилмайди. Янгича сўз айтаман, янгилик яратаман, устозларнинг яхши анъаналарини давом эттираман, улардан кўра яхшироқ, таъсирчанроқ ёзишга ҳаракат қиламан, деган улуғ мақсад билан кирилади бу майдонга. Демак, ҳар бир ёш қаламкаш ўзига ишонч билан бор маҳорати ва истеъдодини намоён қилиб, адабий санъатнинг юксак чўққиларини эгаллашга ҳаракат қилиши керак. У шунга масъулиятлидир. Бундай бўлмаса, адабиётга кириб умрни беҳуда ўтказишдан фойда йўқ.\nЁш прозаикларнинг бугунги ижодига кўз ташлайдиган бўлсак, бизга келаётган қўлёзмаларни ўқиб, уларда икки номақбул тенденция мавжудлигини пайқаш мумкин. Бир гуруҳ қаламкашлар бундан анча аввалги прозамизнинг ночор жиҳатларини кўр-кўрона такрорлаб, шундай асарлардан илҳомланиб, енгил-елпи қалам суришаётгани маълум бўлади. Мавзу, ғоя дуруст, аммо асар тирик эмас, ўлик. Бундай “асар”ни ўқиш-ўқимасликнинг фарқи йўқ. Бир қарашда, улар турмушдан олингандай, ҳаётийдай кўринади: таниш одамлар, таниш манзаралар кўзга ташланади, аммо асардаги образлар худди қуритилган гербарийга ўхшаб қолган...\nҚисқача айтганда, бундай асарларда санъаткорона руҳ йўқ. Ёш қаламкашларнинг бу камчилигини тушуниш мумкин: уларда тажриба кам. Аммо айбни тажрибанинг камлиги билан хаспўшлаш тўғри бўлмаса керак. Нега деганда, адабий тажриба этикдўзнинг маҳорати эмаски, тайёр қолипдан фойдаланиб, маҳсулот ишлаб чиқаравериш мумкин бўлса. Биз ҳам, озми-кўпми, ижод қилиб турамиз, бошимиздан кўп нарса ўтиб турибди: қўлингга қалам олиб, янги ҳикояни ёза бошлаганингда, ўзингни ўта тажрибасиз сезасан. Бунинг боиси, ҳар бир янги асар янги илҳом, янги шакл, янги мазмун, бир сўз билан айтганда, анча-мунча бадиий “харажат”ни талаб этади. Муаллиф ихчамгина асар устида ишлаётганида ҳам, ўзининг бутун куч-ғайратини, юрагида жўш ураётган ҳис-туйғуларни, ўқигани, билгани, англаганлари-ю кўрган-кечирганларини ишга солиши керак. Ижодкорликда бундан бошқа йўл йўқ...\nДемак, гап фақат тажрибанинг камлигида эмас, маданиятда, истеъдодда. Шу нуқтаи назардан қараганда, биринчи тенденцияга дахлдор ёшлар (мен уларнинг номларини айтмай қўя қолай, ўзлари тушуниб олишади) кўпроқ маданий билим савияларини оширишлари зарур. Янада муҳими, санъатдаги яхши ва ёмонни фарқлай олсалар дуруст бўлар эди. Шундай қилсалар, нега менинг ёзганларимни чиқармайсизлар, босмайсизлар, деган мазмунда марказқўмгача бориб етадиган шикоятлар камайган бўлар эди. Ўқиган қўлёзмани санъат асари ёки асари эмаслигини, китобнинг ночор ёки пишиқ-пухталигини фарқлай билмагунча ёзувчи бўлиш қийин.\nБу гапларимни эшитиб, балким, нега энди яхши-ёмонни фарқлай олмас эканмиз, дея хафа бўлаётгандирсизлар. Албатта, бир қарашда бунинг қийин жойи йўқ. Лекин, мен сизларга айтсам, адабиётда баҳо бериш ўта мушкул иш. Агар мен ижодда озми-кўпми муваффақиятга эришган бўлсам, бу ютуқ менинг яхши-ёмон китобларни фарқлай бошлаганимдан кейин юзага чиққан. Бир вақтлар китобнинг ночор бўлишини ҳатто хаёлимга ҳам келтирган эмасман. Ижодимнинг дастлабки кезларида танқидчиларнинг бирор асар ҳақидаги талашиб-тортишишлари маъносини кўп ҳам тушуниб етмасдим. Адабиёт ишининг ички қоидалари: образли бадиий ифода ва қуруқ баёнчилик, таъсирчан ва таъсирсиз сўз, асарда тасвирланган чинакам гўзаллик ёки сохта суюклиликни бир-биридан фарқлай бошлаганимдан кейин танқидга, ўз ижодимга муносабатим бутунлай ўзгарди.\nАдабиётни таниш бирданига пайдо бўлиб қоладиган фазилат эмас. Бунинг учун одам кўп ўқиши, кўп меҳнат қилиши, дунё санъатидан яхши хабардор бўлиши керак. Бошқача айтганда, ёзувчи ўзи учун адабий фаҳм яратиши зарур. Бу фаҳм одамнинг ички маданияти, онг-сезими ва идрокидан пайдо бўлади.\nОддий бир мисол келтирайин. Бизнинг экранларимизда ҳинд ва араб кинолари тўхтовсиз намойиш этилади. Бунинг ёмон жойи йўқ. Кўплаб томошабинлар уларни оҳ-воҳ деб, кўз ёши қилиб, қайта-қайта суқланиб кўришади. Сабаби, уларнинг мавзулари қизиқарли, мусиқаси, қўшиқлари ёқимли, баъзан юксак профессионал талқинлар ҳам учраб қолади. Аммо бадиий санъатнинг баланд талабларидан келиб чиқиб, бу фильмларга танқидий кўз билан қарасак, улар ўта жўн, примитив мелодрамалардан бошқа нарса эмаслиги маълум бўлади. Кўпчилиги арзимас сентиментализм, мешчанлик руҳида суратга олинган, муҳим ижтимоий муаммолардан узоқ ишлардир. Фильм ижодкорлари қаҳрамонларнинг йиғи-сиғиси билангина чекланишади. Бундай енгил фильмлар таъсирида қолиб кетган томошабин дунё кинематографиясининг энг яхши намуналаридан бири бўлган “Яйдоқ орол” фильмини охиригача кўрмайди, чунки уни тушунмайди, фильмнинг ғояси уларга оғирлик қилади. Бу ерда ажабланарли ҳеч нарса йўқ: гап енгил-елпи мелодрамаларга ошиқ бўлган томошабиннинг ички маданияти паст, чинакам санъатни тушунмаслиги ҳақида бормоқда. Адабиётга дахлдор киши бундай тутқунликка тушиб қолса, жуда ёмон. Чунки ундан ҳақиқий санъат асарини кутиш қийин.\nБаъзи бир ёшлар “Мен шоирман, проза, драматургия, киносценарий деган нарсалар билан ишим йўқ, шеъримни ёзсам бўлди, адабиёт назарияси, танқид-панқид мени қизиқтирмайди”, дейишади. Бу – ўта хато фикр. Бундай фикрда бўлганлар ўз имкониятларини ўзлари чеклаб қўйишади. Ижодкорликка, маданиятга дахлдор одам балет, мусиқадан тортиб қўғирчоқ театригача ҳамма соҳадан хабардор бўлиши керак. Бундай хабардорлик одамни маънавий жиҳатдан бойитади, шоирнинг шоирлигини оширади. Дунё адабиётида, санъатида ҳозир нималар бўлмоқда, қандай жараёнлар мавжуд, фрейдизм дегани нима, экзистенциализм дегани нима, булар қандай фалсафий оқимлар, уларнинг бизнинг фалсафий қарашларимизга зиён томони нимада – мана шу саволларга қизиқиб, ўзининг ички дунёсини бойитаётган ёшларимиз сафи жуда сийрак.\nМен буларни айтадиган бошқа гапим қолмагани учун айтаётганим йўқ. Ёдингизга бир нарсани туширай: марҳум Райкан Шукурбеков, Мидин Алибоевлар, шубҳасиз, катта истеъдод эгалари эдилар. Қирғиз адабиётининг шеърий ирмоқлари десак, хато бўлмайди. Аммо улар, маълум кўнгилсиз сабабларга кўра, ўзлари билан ўзлари бўлиб, табиат ато этган поэтик имкониятларини тўла намоён этмай ўтиб кетишди, деган ўйдаман. Агар улар ўз ижодларини назарий жиҳатдан бойитиб, санъатнинг турли йўналишларида юз бераётган ўзгаришлар билан уйғунлаштиришганида, номлари, довруқлари бугунгидан-да юқори бўлиши аниқ эди, очилмай қолган истеъдодлари, хотиралари Олатоғнинг орасидагина қолиб кетмасди. Бу – жуда афсусланарли ҳол.\nКўриниб турибдики, орадан эллик беш йил ўтган бўлишига қарамай, адибнинг ёш ёзувчиларга берган ушбу тавсиялари бугун ҳам ўз аҳамиятини йўқотган эмас.\nТошкентда бўлиб ўтган Марказий Осиё давлатлари зиёлиларининг таъсис қурултойида Айтматов маънавий бирлик янги тарихий шароитда миллий юксалиш ва тараққиётга элтувчи ягона тўғри йўл эканини ғоят куюнчаклик билан изоҳлаб берди. “Биз, адабиётчилар, янги тарихий шароитда янги муаммоларга дуч келдик, – деган эди ўшанда Чингиз оға қурултой минбаридан туриб. – Адабиётнинг бугунги вазифаси кечаги ўтган кунимиздаги вазифадан, зиёлининг жамият олдидаги ўрни ва масъулияти кечаги масъулиятдан тамомила фарқ қилади. Ҳаёт, одамларнинг турмуш тарзи, ўй-фикрлари ўзгариб кетди. Ҳозир, айтишим мумкинки, биргина Ўзбекистон ёки Қирғизистонда эмас, бутун минтақада, бутун дунёда ўзига хос тозариш жараёни давом этмоқда. Ўзликни англаш, ўзликка қайтиш фасли бораётир. Тамойиллар ҳам, таомиллар ҳам ўзгарди. Миллий, умуминсоний қадриятлар қайтадан қаддини тикламоқда. Қуриб қолаёзган ирмоқлар, кўзлари ёпиб ташланган булоқларнинг кўзлари очилмоқда. Янгича умумбашарий тафаккур онг-шууримизга сингмоқда. Бундай шароитда адабиёт ўзгармай қолиши мумкинми? Ҳамон эскича ёзиш, кечаги кун ютуқлари билан қаноатланиб ўтириш мумкинми? Мумкин эмас! Адабиёт энди чинакамига халқчил, миллатпарвар, маънавий тараққиётимизнинг садоқатли хизматкори бўлиши керак. Адабиёт учун, Сўз учун шундай бир тарихий имконият вужудга келди. Буни қўлдан бой бермайлик...”.\nАдибнинг ҳар бир мақоласи, суҳбати ёки маърузасида бошқалар айтишга журъат этмаётган муҳим фикр, хулоса ёхуд ўткир, рад этиб бўлмайдиган танқидий мушоҳада бўлади. Ўқувчини шунга ўргатади.\n“Инсон ҳаётининг гултожиси – ёшлик, навқиронлик йилларидир. Агар мендан ҳаётимдаги энг лаззатли онлар тўғрисида сўрашса, шубҳасиз, ёшлигимни, инсон руҳининг ёшлигини айтган бўлар эдим, – дейди адиб. – Ҳаёт лаззатларидан маҳрум бўлиш, мен энди ҳамма нарсани ўрганиб бўлдим, дея бир жойда тўхтаб қолиш ижоднинг ҳам тақа-тақ тўхташи, фикр ривожининг сўнишидир. Баъзан ёш ёзувчилар ёшлик бу барибир ўтиб кетадиган бир касаллик, ундан тезроқ халос бўлиш керак, деган хаёлга борадилар, чоғи. Шунданми, устозлардай қалам тебратишга ҳаракат қиладилар. Бундай бўлишига бизнинг “Толстойча ёзиш керак, Чеховга ўхшатиб ёзиш керак, Шолоховдан кам ёзмаслик керак” қабилидаги ноўрин даъватларимиз сабабчи эмасмикин? Уларни тўғри йўлдан чалғитаётган, ҳаволантираётган, охир-оқибатда ноқулай аҳволга солиб қўяётган яна ўзимиз бўлмайлик? Жадаллаштириш ҳаётда бўлиши мумкин, аммо ижодда зарардан бошқа ҳеч нарса эмас”.\nЧингиз Айтматов ижод умрининг барча босқичларида ёзувчи олдида турган бу “қонун”ларга тўла амал қилди. Унинг бадиий олами шу билан ҳам гўзалдир.


Ижтимоий тармоқларда эълон қилинган “Миллий сертификат мавзуси фонида юридик техникум масаласи ҳам муҳокама бўлмоқда” сарлавҳали постга муносабат — Teletype\nСўнгги кунларда ижтимоий тармоқларда тарқалаётган маълумотларда 2020 йилда киритилган ўзгартиришлар туфайли юридик техникум битирувчилари ТДЮУга кириш йўлланмасини олиш имкониятидан маҳрум бўлганликлари ҳақидаги аноним мурожаат келтирилган.\nМазкур ҳолат юзасидан қуйидагиларни маълум қиламиз.\nБиринчидан, хорижий тилни билиш сертификатини жорий этишдан мақсад миллий ҳуқуқ тизимини янада ривожлантириш орқали юридик кадрларни халқаро майдонда рақобатбардошлигини таъминлаш, шунингдек ўз соҳасининг етук мутахассиси бўладиган ҳалол, виждонли ва билимли кадрлар билан тўлдиришдан иборат.\nЮридик техникумлар битирувчиларига йўлланмалар беришда хорижий тилни В2 даражасида билиш тўғрисидаги миллий ёки халқаро сертификат (IELTS 5,5 балл) талаби 2020 йил октябрь ойида киритилган. Ушбу маълумот ОАВ орқали эълон қилинган ва бевосита юридик техникумларнинг ўқувчилари эътиборига ҳам етказилган (хорижий тилни билиш талаби 2018 йилда ҳам бўлган, бунда хорижий тилни билиш даражаси якка тартибда суҳбат ўтказиш жараёнида аниқланиши белгиланган эди).\nИккинчидан, суҳбатга кириш учун йўлланмаларни белгиланган тартибга мувофиқ барча битирувчилар эмас, балки улар жами сонининг 30 фоизи олиши мумкин.\nШу сабабли, юридик техникумга фақатгина тегишли йўлланма олиш учун ўқишга кирилади, деган фикрга қўшилиб бўлмайди. Бундан ташқари, ўтказилган очиқ мулоқотларда битирувчиларнинг аксарияти кейинчалик ўқиш эмас, балки ишлаш нияти борлигини билдирган.\nУчинчидан, йўлланмалар бериш бўйича махсус комиссиялар томонидан Бухоро, Навоий, Самарқанд, Сурхондарё, ва Хоразм вилоятлари юридик техникумлари битирувчиларига тегишли йўлланмалар берилган.\nБу ўқув йилида ТДЮУга кириш учун суҳбатдан ўтишга юридик техникумлар ва ТДЮУ қошидаги академик лицейнинг 63 нафар битирувчилари тавсиянома ва йўлланма олишга ҳужжат топширган бўлиб шу кунларда тегишли комисия томонидан кўриб чиқилади. Бундан ташқари, яна 29 нафар юридик техникумлар ва академик лицейнинг битирувчиларининг миллий сертификат натижалари кутилмоқда.\nШу сабабли, “махсус комиссиядан ТДЮУга ҳеч ким йўлланма олмади” деган фикр асоссиз.\nТўртинчидан, юридик техникум олий таълим билан интеграциялашган ўрта махсус профессионал таълим босқичида кадрлар тайёрлайдиган давлат таълим муассасаси ҳисобланади ва унга мактаб, лицей ва коллежни тугатгандан кейин кирилади. Бу дегани, юридик техникумга ўқувчи ўзи хоҳлаб ўқишга киради, бу мажбурий таълим эмас, аксинча ихтиёрий.\nШу боис, юридик техникумларда номутахассислик фанлар сони қисқартирилиб, мутахассислик, яъни юридик фанлар кўпайтирилган.\nШундай бўлсада, юридик техникумларнинг ўқув режасига мувофиқ чет тили 1-курс ўқувчилари учун асосий, 2-курс ўқувчилари учун эса танлов фани сифатида киритилган, шунингдек 1–2-курсларда қўшимча ўзлаштирадиган хорижий мутахассисларнинг қисқа курслари ҳам киритилган.\nТаъкидлаш жоиз, юридик техникумгача ўқувчилар 11 йил мактаб, лицей ва коллежларда хорижий тилларни ўрганган.\nБешинчидан, ҳозирги кунда юридик техникумларда ўтказилаётган меҳнат ярмаркаларитегишли ҳудуддаги бўш иш ўринлари тўғрисида етарли даражада маълумотга эга бўлиш ва битирувчини шахсий касбий қизиқишига кўра касб ва лавозимларни эгаллашга кўмаклашишдан иборат.\nТашкил этилган меҳнат ярмаркаларида иштирок этган 1625 нафар юридик техникумлар битирувчиларидан 155 нафари дастлабки босқичдаёқ, яъни меҳнат ярмаркалар ўтказиш вақтида бўш иш ўринлари билан иштирок этган ташкилотларга ишга қабул қилиниши бўйича шартномалар тузиш учун ҳужжат топширишга муяссар бўлган.\nХизматчиларнинг асосий лавозимлари ва ишчилар касблари классификаторига (2021 йил 1 мартдан ўз кучини йўқотган) мувофиқ юридик техникум битирувчилари эгаллаши мумкин бўлган лавозимлар сони 90 дан ортиқниташкил этади. Ушбу лавозимлар билан Қонунчилик маълумотлари миллий базаси www.lex.uz да танишиш мумкин.\nБундан ташқари, Адлия вазирлиги томонидан юридик техникумлар битирувчилари эгаллаши мумкин бўлган лавозимлар ва касблар сонини янада кўпайтириш бўйича жиддий ишлар амалга оширилмоқда.\nОлтинчидан, юридик техникум битирувчилари барча абитуриентлар каби тест синовлари орқали ҳам олий таълимга ўқишга киришга монелик қиладиган омиллар мавждуд эмас.\nЕттинчидан, ҳозирда мамлакатимизда хорижий тилларни эгаллаш таълим сиёсатининг устувор йўналиши сифатида ривожлантирилмоқда.\nЖумладан, бу масалада Ўзбекистон Республикаси Президентининг\n2021 йил майда тегишли қарори қабул қилинди.\nУнга кўра, давлат органларига ишга қабул қилиш ва юқори лавозимга тайинлаш учун хорижий тилни билиш талабгорга қўйиладиган мажбурий малакавий кўникма сифатида белгиланди.\nҚолаверса, жорий йилнинг 1 май санасидан бошлаб, IELTS, TOEFL\nва бошқа халқаро имтиҳонларда юқори балл олганларга имтиҳон харажатлари Ёшлар ишлари агентлиги томонидан тўлиқ қоплаб берилиши жорий этилди.\nЭнг асосийси миллий сертификат мавзусида бўлаётган шов-шувларга юридик техникумлар ўқувчилари томонидан йўлланмалар олиш масаласининг қандай алоқаси борлиги тушунарсиз.\nЮридик техникумларни ТДЮУга кириш дарчаси деб қабул қилиш тўғри эмас. Юридик техникумларнинг битирувчилари бугунги кунда ўз маълумоти билан бир қатор касб ва лавозимларда, хусусан нотариус ёрдамчиси, адвокат ёрдамчиси, ФҲДЁ бўлими инспектори, Давлат хизматлари маркази мутахассислари, судья ёрдамчиси ҳамда давлат ижрочиси лавозимларида ишлашлари мумкин.\nЮридик техникумлар ўз битирувчилари учун касб танлаш, ҳаётда ўз ўрнини топиш, суд, ҳуқуқни муҳофаза қилувчи органлар ва бошқа қатор соҳаларда фаолият юритиш учун билим берувчи таълим масканидир.\nJune 20, 2021, 17:30


Хукумат Тошкент шаҳрида «Давлат тили тўғрисида»ги қонун ижросини ўрганмоқчи | Azon.uz - Ахборот-таҳлилий портал\nХукумат Тошкент шаҳрида «Давлат тили тўғрисида»ги қонун ижросини ўрганмоқчи\n09:00 10.08.2018 797\nСенаторларнинг таъкидига кўра, 1989 йил ўзбек тили тўғрисида қонун қабул қилинган, лекин у ҳалигача бажарилмайди.\n“Тошкент шаҳрида “Давлат тили тўғрисида“ги қонуннинг ижросини ўрганилади,“- деди журналистларга Олий Мажлис Сенатининг Ёшлар, маданият ва спорт масалалари қўмитаси раиси ўринбосари Рўзи Саидов. Бу ҳақда Sputnik Ўзбекистон хабар бермоқда.\nСенатор Рўзи Саидовнинг айтишича, тил ҳақидаги қонун ижросини ўрганиш учун Тошкент шаҳри танлангани бежиз эмас.\n“Чунки ҳамма муаммолар шу ерда. Тошкент шаҳри ҳудудини олганимиз сабаби, нашриётлар, телерадиокомпаниялар, газеталар, реклама берадиган жой ҳаммаси шу ерда жойлашган. Мана кўчалардаги рекламаларни ўзингиз кўрасиз қандай ёзилишини. Объектларга ном бериш ҳам аллақандай европача усулларга ўтиб кетган. Мана шу масалаларни бир ўрганиб чиқмоқчимиз“, - деб таъкидлади у.\nОлий Мажлис Сенатининг Ёшлар, маданият ва спорт масалалари қўмитаси раиси Иқболжон Мирзалиев ҳам тил масаласи мавзуси унинг энг оғриқли нуқтаси эканлигини қўшимча қилди.\n“Дунёда бизга ўхшаган боқи-беғам, ўзини ҳурмат қилмайдиган халқ бошқа бўлмаса керак. Чунки 1989 йил ўзбек тили тўғрисида қонун қабул қилинган, лекин ҳалигача бажарилмайди. Янаги йил Қонун қабул қилинганлигига 30 йил тўлади, лекин ҳамма бепарво, ҳаммага бир пул“, - деди Мирзалиев ва Тошкентдаги “Фурқат“ боғини мисол келтирар экан, боғ майдонида, кираверишда ёзилган номидан бошқа бирорта ўзбекча ёзув кўрмаганлигини қўшимча қилди.\nИқбол Мирзо, шу ўринда “Тилга қарши чиқсак, миллатчи бўлиб қолмаймизми“, дея савол берадиганлар ҳақида ҳам тўхталди.\n“Нега миллатчи бўласиз? Сиз ўзингизнинг Қонунингизни бажараяпсиз-ку! Агар биз Қонунни билсак, нимадан қўрқамиз? Ахир биз бошқа миллатга, бошқа халққа, бошқа тилга қарши уруш эълон қилаётганимиз йўқ!? Ўзимизнинг тилимизни, ўзимизни қаддимизни-қадримизни билайлик деяпмиз“, - деб таъкидлади сенатор.\nҚайд этилишича, Тошкент шаҳрида “Давлат тили тўғрисида“ги қонуннинг ижросини ўрганиш мақсадида, Сенатнинг Ёшлар, маданият ва спорт масалалари қўмитаси аъзолари, Вазирлар Маҳкамаси, Адлия вазирлиги, Бош прокуратура, Олий ва ўрта махсус таълим вазирлиги ва бошқа тузилмалар мутасаддиларидан иборат ишчи гуруҳ тузилган ва вазифалар белгилаб олинган.


Қирғизистон расмийлари Алишер Усмоновнинг июн воқеаларига алоқаси борлигини бир неча ой аввал иддао қилган эди.\nАлишер Усмонов қидирувга берилгани тўғрисидаги хабар пайдо бўлганидан кейин Озодлик мухбири Қирғизистон Ички ишлар вазирлиги матбуот хизмати билан боғланди.\nВазирлик матбуот хизмати инспектори Эрнис Османбаев бундай деди:\n- Қирғиз республикаси томонидан қидирилаётган шахслар рўйхатида Россия Федерацияси фуқароси, 1953 йилда Наманган вилояти Чуст шаҳрида туғилган Усмонов Алишер Бурҳонович йўқ, деди Эрнис Османбаев.\nОзодлик мухбири Алишер Усмонов етакчилик қилаётган "Газпром-инвест холдинг" билан ҳам боғланди.\nХолдингнинг ўзини Алла, деб таништирган вакили ҳам Алишер Усмоновнинг қидирувда эмаслигини айтди.\n- Усмоновнинг қидирувга берилгани тўғрисидаги хабар "куракда турмайдиган гап", деди "Газпром-инвест холдинг" вакили.\nБундан қарийб уч ой олдин – 1 декабрда Ўш вилоят ички ишлар бошқармаси "ориентировка"си суратини олганида Озодлик радиоси ҳам уни "куракда турмайдиган гап" сифатида қабул қилган, лекин ҳар эҳтимолга қарши бу информацияни Алишер Усмоновники эканлиги айтиладиган "Коммерсантъ" (Россия) газетасига жўнатган эди.\nАфтидан "Коммерсантъ"дагилар ҳам бу информацияни "куракда турмайдиган гап", деб қабул қилган шекилли, ҳеч қандай реакция бўлмади.\nЛекин Озодлик информацияни "Коммерсантъ"га жўнатиб қўйиш билан чекланмади.\nЎшдаги бир ишончли манбамиз илтимосимизга жавобан Ўш вилоят ички ишлар бошқармасидаги ўз манбасига "ориентировка"ни кўрсатганди.\nИчки ишлар бошқармаси вакили бизнинг манба саволига "Бу ички информация, сизга қандай тушиб қолди?" деб савол билан жавоб берган.\nЯъни Алишер Усмоновнинг қидирувга берилганини инкор этмаган эди.\nБироқ ўша пайтда ҳар қандай информациядан манбамизнинг хавфсизлигини қимматроқ билиб, янги тафсилотлар пайдо бўлгунича индамасликка қарор қилган эдик.\nМана энди бугунга келиб, Усмоновнинг қидирувга берилгани тўғрисидаги хабар ошкор бўлди, бу хабар ҳар иккала томондан рад этилди ҳам.\nБир қарашда масала ҳал бўлгандай. Лекин бир қарашда холос.\nАгар Қирғизистон Омбудсмани Турсунбек Ақун ўз вақтида Алишер Усмоновни Ўш воқеалари бўйича китоб чиқаришни молиялаштираётганликда айблаган бўлса, "Gezitter.org" сайти "Алиби" газетаси 25 феврал кунги сонида эълон қилинган мақолани кўчириб босди.\n"Алиби"га кўра, "Россиялик миллиардер Алишер Усмонов қирғизистонлик ўзбек йигитларни чет элда ҳарбий тайёргарликдан ўтказаётган" эмиш.\nГазетанинг бу хабари "Айтишларича", деган писанда билан бошланганига қарамай, ундан ҳосил бўладиган эффект камайиб қолмайди.\nАйтилган гаплардан келиб чиқадиган саволларимизни куни кеча Бишкекдан қайтган москвалик марказийосиёшунос таҳлилчи Санобар Шерматовага бердик.\nОзодлик: Алишер Усмонов қидирувга берилганига, ориентировка чиқарилганига ишонасизми?\n- Шундай ориентировка чиндан ҳам бўлганига ишонишга ундайдиган аломатлар жуда кўп. Бишкекда жойлашган вазирлик хабарни инкор қилишини ҳам тушуниш мумкин. Вазирликдагилар россиялик таниқли тадбиркор ва меценатга нисбатан бундай бемаъниликни қилмаган бўлардилар. Бу Ўшдагиларнинг иши.\nОзодлик: Нима учун Ўш милицияси айнан Усмоновни танлаган, деб ўйлайсиз?\n- Бир нарса дейиш қийин. Балки ҳаммадан ва ҳар бир одамдан гумон қилиш оқибатидир. Балки қирғизистонлик қочқинларга инсонпарварлик ёрдами жўнатмоқчи бўлгани тўғрисидаги хабар таъсир қилгандир. Шундан кейин Алишер Усмоновнинг миқёсини тасаввур ҳам қилишолмаганларми, ҳар ҳолда фантазиялари қўзиб кетган бўлса керакда...\nОзодлик: "Алиби"даги бугунги гапниям ўқигандирсиз?\n- Ўқидим. "Алиби" газетаси ёзганидек, Усмонов ҳеч қандай ўзбек йигитларни ташқарига олиб чиққани йўқ. Мендаги маълумотларга қараганда, унинг қирғизистонлик ўзбеклар билан ҳеч қандай алоқаси йўқ. Ҳатто, Турсунбек Ақуннинг гапларида ҳам асос йўқ. Ўш воқеалари юзасидан ҳеч қандай китобни молиялаштирган эмас.\nОзодлик: Алишер Усмонов тўғрисида бу қадар қатъий ишонч билан гапиришга қандай асосингиз бор?\n- Биласизми, Алишер Усмоновнинг Россия учун, Марказий Осиё ва ватани Ўзбекистон учун аҳамиятини тушуниш лозим. Усмонов Россиянинг сиёсий-иқтисодий тизимига омухта бўлиб кетишга улгурган арбобдир. У тизимнинг бир қисмидир. Усмоновнинг бирон бир фитнага аралашганига шу кунгача биронта ҳам ишора пайдо бўлган эмас. У сиёсатга аралашишга ҳаракат қилмайдиган жуда йирик бизнесмендир, деди Санобар Шерматова.


СОКИНЛИК МАСКАНИ – Nasihat.uz\n“Ва сизларга сокинлик топишингиз учун ўзларингиздан жуфтлар яратганлиги ҳамда ораларингизда муҳаббат ва меҳрибонликни солиб қўйгани (ҳам) Унинг оят-белгиларидандир. ..” (Рум сураси, 21-оят)\nОила қуришнинг асл сабабларидан бири эр-хотин бир бирларидан сокинлик топишларидир. Эр кундузи меҳнат билан овора бўлиб, кунни кеч қилади ва уйига чарчаб келади. Шунда унга аёлидек сокинлик бера оладиган кимса бўлмайди. Мана шундай сокинлик сабабли у яна тетиклашади ва эртанги кунги касби учун янги ғайрат ҳосил қилади.\nШунингдек оиланинг оғир-енгилликларини бирга кўтаришлари учун Аллоҳ таоло уларнинг ўртасига муҳаббатни ҳам солиб қўйди. Эр уйдан ташқарида оиланинг зарур бўлган таъминоти учун машғул бўлса, аёл уйнинг тадбири ва фарзанд тарбияси билан машғул бўлади. Бу нарсалар уларнинг ўртасида ўзаро муҳаббатни ҳосил қилади.\nШунингдек уларни бир бирига меҳрибон қилиб қўйди. Оятда аввал муҳаббат, кейин эса меҳрибонлик зикр қилинди. Одам боласи борки, вақт ўтиши билан хилқати ўзгариши ва куч-қувватнинг кетиши ҳақиқатдир. Аёлнинг гўзаллигига ҳам кунларнинг ўтиши ўз таъсирини ўтказмасдан қолмайди.\nБир нарсага эътибор қилишимиз лозим бўладики, инсон ёши ўтганидан сўнг аввалгидек сокинлик топа олмагани сабабли ўзаро муҳаббат йўқолиши мумкин. Чунки аёл эрининг хизматини аввалгидек қила олмайди. Эр ҳам аввалги ҳолидек касб қилиб бера олмай, камбағал бўлиб қолиши мумкин. Ана шунда улар бир бирига суянчиқ ҳамда меҳр-шафқатли бўлишга муҳтож бўлишади. Шунинг учун Аллоҳ таоло уларнинг орасига меҳрибонликни солиб қўйган. Қарилик етганда улар бир бири ҳақида: “Ёшлигини мен учун, менинг қувончларим учун фидо қилган эди, энди қариганда меҳрибон бўлишим керак” деб, бир бирига суянчиқ бўлишлари лозим.\nАгар Аллоҳ таоло уларнинг ўртасига меҳр-муҳаббат солиб қўймаганида эди ёки уларнинг ўртасидаги меҳрибонлик худди ошналар, улфатлар ёки шериклар ўртасидаги меҳрибонлик каби бўлганида эди, оддий келишмовчиликлар сабабли оилалар бузилиб, юз кўрмас бўлиб кетаверар эди. Уларнинг ўртасида бунчалик меҳр-муҳаббат бўлиши эса Аллоҳ таолонинг мўъжизаси ҳамда У зотнинг чексиз қудрат соҳиби эканига далилдир.\n← Пайғамбар солаллоҳу алайҳи васалламга муҳаббат\nОИЛАВИЙ САОДАТ КАЛИТИ (ЭРЛАРГА НИСАҲАТ) →\nҲАЙЗ ҲАҚИДА САККИЗ ҲУКМ - 7,227 марта ўқилган


Эрон Халқаро Атом Энергияси Агентлиги нозирларидан ядровий лойиҳаларни яшираётганлиги тўғрисидаги айбловларни қатъиян рад этди.\nЭрон Ташқи Ишлар Вазирлиги вакили Ҳамид Ризо Асифий, бугун Теҳронда ўтказилган матбуот анжуманида , Эрон барча мажбуриятларни бажараётганлигини билдирди:\n“Тинчлик мақсадида ядровий изланишлар ўтказиш Эроннинг қонуний ҳуқуқидир. Техрон ундан воз кечмоқчи эмас. Бу масалада бизнинг сиёсатимиз ўзгармайди”,- деди Асифий.\nАҚШ Эронни яширин равишда ядровий қурол ишлаб чиқараётганликда айбламоқда.


ҲИСОР ҚЎРИҚХОНАСИДА ҚОНУНБУЗАРЛИКЛАР КИМ ТОМОНДАН АМАЛГА ОШИРИЛМОҚДА? — ekolog\nТаҳририятимизга ташвишли хабар келди:\n“Ҳисор қўриқхонаси Қизилсув бўлимидаги дарёда ноёб тур Қизил китобга киритилган Амударё Гулбалиғини 105 та шундан 103 тасини 2 нафар фуқарони қўрқитиб, Достон Сиддиқов исмли ходимнинг қўлида тўппончаси билан, улар қистов ва қўрқитуви исканжасида овлатилган. Балиқлар тошкентдан келган меҳмонларга , унинг ичида телеканал мухбири ҳам бор, Саватча усулида тақдим этилди. 105 та овланган балиқларнинг зарари таҳминан 245 млн. сўм.\nЭкоқўмитани Сенат раиси ва собиқ қўмита раиси танқид қилсаям саводсиз, агрессив, лаганбардор ва коррупционерлар босиб кетди. Улардан тозаланишини сўраймиз.\nПрезидент қарорини халққа нотўғри талқин қилишиб тизимдан виждонли ходимларни бўшатишиб, броконьерларни йиғишиб олмоқда.\nБундан ташқари қўриқхонада 100 мингдан ошиқ қўй боқилади. Бу туришда Ўзбекистон табиати деярли йўқолмоқда..\nЭкоқўмита давлат мулкини талон-тарож қилинаётганлиги бўйича Сенатга, халққа ҳисоб бериши керак.\nЭкологларнинг ойликлари кўтарилмаса табиатда тош ёки биронта жонивор қолмасдан сотиб юборишади”.\nЗеро мамлакатимизда, айниқса табиатни муҳофаза қилиш органлари коррупциядан ҳоли бўлмас экан, бир ҳовуч табиатимизни келгуси авлод учун сақлаб қолишга ҳаракат қилаётган инсонларнинг ҳаракати ҳеч қачон натижа бермайди.\nМазкур хабарга асосан Хисор давлат қўриқхонаси директори Ғ.A.Янгибоев томонидан тушунтириш берилди.\nУнга кўра ҳақиқатдан ҳам Хисор давлат қўриқхонасида қонун бузилиши қайд этилган.\nМазкур масала кўриб чиқилиши учун иш прокуратурага оширилган.\nХисор давлат қўриқхонаси маъмурияти томонидан Яккабоғ тумани прокуратурасига берилган маълумотларга кўра, 2021 йил 10 июл куни Қизилсув бўлими давлат назоратчиси Н.Эргашев ва вақтинча ўт учириш қаровули Д.Сидиқовлар биргаликда Қизилсув бўлимининг 12 сархад 43 бўлак, яъни Aбжур сойида кўзатув назорат ишларини олиб бораётганда Шахрисабз туман Қаратут қишлоғида яшовчи 1986 йилда туғилган Мусурмонов Илхом ва 1993 йилда туғилган Мейлибоев Жалоллар Aбжур сойининг пастки қисмидаги Қизилдарё бўйлаб Ўзбекистон Республикаси “Қизил китоби”га киритилган Aмударё гул балиғи (Форель) ни овлаётган вақтида ушланган.\nДавлат назоратчилари шу жойнинг ўзида ҳужжатлаштириб, далолатнома тузишган. Овланган баликлар саноқдан утказилганда 105 дона эканлиги аниқланган.\nҚоидабузарлар бу харакати билан қўриқхона Низомини, 2004 йилда қабул қилинган “Мухофаза этиладиган табиий худудлар тўғрисида”ги қонунни 19 – моддаси талабларини ва\nЎзбекистон Республикаси Вазирлар Маҳкамасининг 2014 йил 20 октябр кунидаги 290-сонли қарори талабларини қўпол равишда бузганлиги сабабли Жиноят аломатлари борлиги аниқланган.\nAмалдаги қонунларга асосан Шаҳрисабз туман Қаратут қишлоғида яшовчи 1986 йилда туғилган Мусурмонов Илхом ва 1993 йилда туғилган Мейлибоев Жалолларга нисбатан қонуний чора кўриши сўралган.\nP/S: Бизни ҳайрон қолдирган нарса шуки, ҳар қандай ов ва мол-қўй боқиш қатъиян тақиқлаган ҳудудда бемалол юзлаб қўйлар боқилмоқда. Хисор давлат қўриқхонаси директори Ғ.A.Янгибоевнинг тушинтириш хатида қўйлар қўриқхонада суратга олинмаган деййилсада, орқада қўриқхона ҳудудида ўсииб турган арчалар кўриниб турибди. Мурожаатчимиз юборган хабарда қўриқхона ҳудудида гул балиқ тутилгани акс этган. Ким эмас, нақд 105 та! Инспекторнинг эса қурол орқали браконьерлар қаршилик кўрсатмай, жим туришига қарамай ўқ отар қурол билан таҳдид қилиши эса ҳеч бир таърифга сиғмайди. Чунки ҳуқуқбузар қаршилик кўрсатаётгани йўқ. Албатта буни мазкур ҳуқуқбузарлик билан шуғулланаётган прокуратура ходимлари аниқлашади. Сизнинг эътиборингизга эса холисона ҳозирда браконьер деб иши кўрилаётган Илҳом Имомов ва ўт учириш қоровули Д.Сидиқовларларнинг воқеа қандай юз берганлиги бўйича фикрларини эътиборингизга ҳавола қиламиз. Ким ҳақ, ким ноҳақлигини аниқлашда прокуратура ходимлари тўғри хулоса чиқаришади, дешган умиддамиз.


Ўзбекистонда ажралишлар сони бир йилда етти баробар ортди « Ўзбекистон Халқ Ҳаракати\nЎзбекистонда ажралишлар сони бир йилда етти баробар ортди\n16 September 2014 - 11:39\nЎзбекистон давлат статистика қўмитаси маълумотларида ёзилишича 2014 йилнинг 1 июл ҳолатига кўра, республикада доимий аҳоли сони 30 миллион 702,8 минг кишини ташкил қилган ва йил бошидан 210 минг кишига ёки 0,7 фоизга кўпайган.\nШундан 15 миллион 633,8 минг киши — шаҳар (умумий аҳоли сонининг 50,9 фоизи) ва 15069,0 минг киши — қишлоқ жойларида (49,1 фоизи) истиқомат қилади.\n2014 йилнинг январь—июнида ФҲДЁ органларида 107,8 мингта никоҳ ва 14,4 мингта ажралиш рўйхатга олинган.\nҲар минг аҳолига нисбатан 7,1 та (2013 йилнинг шу даврида – 7,3 та) никоҳ ва битта (2013 йилнинг шу даврида – 0,7 та) ажралишлар тўғри келади.\nҚайд этиш лозимки, Ўзбекистон Республикаси Давлат статистика қўмитаси маълумотларига кўра 2013 йили мамлакат бўйлаб 303,7 минг никоҳ ва 24 минг ажралиш қайд этилган. Яъни 1000 кишига 10 никоҳ тўғри келган ва 2012 йилда ҳам худди шундай кўрсаткич қайд этилган. Ажралишлар эса 2013 йилда умумий никоҳлар сонининг 7,9 фоизини ташкил қилган. 2014 йилнинг январь—июнь ойларида эса ажралишлар умумий никоҳлар сонининг 13,3 фоизини ташкил қилган.\nНикоҳлардаги ажралишлар сони сўнги бир неча йил ичида мунтазам равишда ортиб бораётганини кузатиш мумкин. 2012 ва 2013 йил статистика маълумотларини солиштирадиган бўлсак, никоҳлар сонида ўзгариш қайд этилмаган бир пайтда ажралишлар сони ошган. Масалан, 2012 йили ҳар 1000 кишига 0,6 ажралиш тўғри келган бўлса, 2013 йили ҳар 1000 кишига 0,8 ажралиш тўғри келган. 2014 йилнинг январь—июнь ойлари ҳолатига кўра эса бу кўрсаткич 1000 кишига 7,3 тага чиқди. Бу эса бир йил ичида ажралишлар сонини етти баробар ортганидан далолат беради.


Брюсселда ЕИ-Марказий Осиё учрашуви бўлиб ўтди\n4 октябрда Брюсселда Европа Иттифоқи вакиллари ва Марказий Осиё мамлакатлари ташқи ишлар вазирлари ўринбосарлари ўртасидаги навбатдаги, 12-чи учрашув бўлиб ўтди.\nЕвропа комиссияси бош вазири ўринбосари Федерика Могерини ва Халқаро ҳамкорлик ва тараққиёт масалалари бўйича комиссари Невен Мимица Қозоғистон, Қирғизистон, Тожикистон, Туркманистон ва Ўзбекистон ТИВ раҳбарларини қабул қилдилар.\nУчрашувда ЕИ ва Марказий Осиё мамлакатлари ўртасидаги муносабатларни ривожлантириш масалалари муҳокама қилинди, шунингдек умумий таҳдидлар ва чақирувларга урғу берган ҳолда ўзаро қизиқиш туғдирган халқаро масалалар бўйича мунозаралар бўлиб ўтди.\nЕИ Марказий Осиё мамлакатлари билан ана шу ҳудуднинг барқарор, хавфсиз ва мустаҳкам ривожланишини рағбатлантиришга қаратилган муносабатларни қўллаб-қувватлашга қаратилган алоқалар тарафдоридир. Бу мажбурият 2014-2020 йилларга мўлжалланган давр учун молиявий қўллаб-қувватлаш сифатида 1 млрд. евронинг ажратилиши билан мустаҳкамланади.\nУчрашув иштирокчилари 2017 йилдаги Марказий Осиёдаги стратегиянинг навбатдаги кўриб чиқилиши Марказий Осиёнинг ҳар бир бешта мамалакатининг ўзига хос жиҳатларини акс эттирадиган икки томонлама ёндашувни ҳисобга олган ҳолда ЕИ ва МО ўртасидаги ҳамкорликни натижага янада йўналтирилган қилиб қўйишга имкон беради.


"У пора олмайди": Қозоғистонда аҳоли халқ сайлаган биринчи шаҳар ҳокимидан мамнун\n28 май 2022, Тошкент вақти: 02:26\nЭмбаликларнинг собиқ мактаб директори Раимбек Мусағалидан умидлари катта.\nҚозоғистондаги Эмба шаҳарчаси ҳокими мамлакатдаги кўплаб ҳамкасбларидан фарқли ўлароқ, Қозоғистоннинг қудратли "Аманат" партияси билан алоқаси йўқ.\nЭмба аҳолисининг айтишича, маҳаллий амалдорлар орасидаги коррупцияни танқид қилган собиқ мактаб директори Раимбек Мусағали ўтган ой Қозоғистонда ўтган биринчи ҳақиқий сайловда ғалаба қозонган.\nАҳолининг Озодлик қозоқ хизматига айтишича, Мусағали меҳнаткаш ва ҳалол, “пора олмайдиган” инсон сифатида обрў қозонган.\nАқтўбе вилояти шимоли-ғарбидаги Муғалжар туманидаги 13 мингга яқин аҳоли истиқомат қилувчи Эмба шаҳридаги намойишчилар вилоят ҳукуматидан ўзларининг номақбул ҳокимини лавозимидан четлаштиришни талаб қилишди. Кейин эса кўпчилик Мусағалини Эмбанинг янги ҳокими бўлишини талаб қилди.\n13 март куни сайловда уч номзод иштирок этди ва Мусағали мустақил номзод сифатида қатнашиб 81 фоиз овоз билан ғалаба қозонди.\nМусағалини ҳақиқатан ҳам халқ танлади. Қозоғистонда эркин ва адолатли сайловлар фақат Эмба каби қишлоқ ва кичик шаҳарларда бўлиши мумкин”, - дейди Мусағалининг сайлов гуруҳи аъзоси Ерқосим Қутжонов.\nҚозоғистонда ғарблик кузатувчилар томонидан эркин ва адолатли деб топилган сайловлар ҳеч қачон ўтказилмаган. Кўплаб амалдорлар "мухолифат" номзодлари иштирок этмайдиган назорат остидаги сайловлар орқали сайланади ёки ўз лавозимларига тайинланади.\nМусағали тарафдорларининг айтишича, у мактаб директори бўлган 14 йил давомида ҳеч қачон ўқитувчиларга муҳим расмий ташрифлар олдидан “ихтиёрий” кўча супуришни ёки давлат газеталарига мажбурий обуна бўлишни буюрмаган. Бу Марказий Осиёда кенг тарқалган иллатлардан бири.\nМусағали ҳатто туман бошлиғи ўринбосарини “битирув имтиҳонларини ўтказиш учун туманга келган ҳайъат аъзолари учун” ҳар бир мактаб директоридан 100 минг тенге (210 доллар) талаб қилгани учун судга ҳам берган .\nҚоида эмас, истисно\nКўпчилик иш излаб вилоят маркази Ақтўбе ва туман маркази Қандиоғашга боради, чунки ҳудудда ишсизлик асосий муаммо ҳисобланади. Баъзилар оиласини боқиш учун яқин атрофдаги фермаларда ишлайди.\nМаҳаллий аҳоли шаҳарчадаги йўллар ёмонлигидан шикоят қилиб, янги ҳокимдан чуқурларни таъмирлаш ва эски кўприк ўрнига янги кўприк қуришни сўраган.\n“Мусағалини масъулиятли раҳбар деб эшитдим. Бир куни мактабида таъмирлаш ишларини олиб бораётган қурилиш бригадасидан ҳар бир михни санаб беришни сўраган”, - дейди таксичи Суйиндиқ Жапақов. "Биз ундан шаҳар ишларига ҳам худди шундай масъулият билан муносабатда бўлишини кутамиз."\nМусағалининг айтишича, у узоқ вақтдан бери Қозоғистон ҳукумати сиёсатини қўллаб-қувватлаган, бироқ парламент ва президентлик сайловларида сайлов комиссияларида ишлаганида маълум бир номзод ёки ҳукмрон партиянинг ғалабаси учун “овозлар ўғирланаётганини” кўриб, ҳафсаласи пир бўлган.\nАммо Мусағали бир кун келиб бутун Қозоғистон бўйлаб эркин ва адолатли сайловлар ўтказилишига ишонади. “Адолатли сайловда ғалаба қозониш учун номзоднинг халқ орасида обрў-еътибори юқори бўлиши керак”, дейди у.\n"Янги Қозоғистон": Тоқаев халқнинг ишончини қозона оладими?\nАйрим экспертлар Мусағалининг эркин ва адолатли сайловда ғалаба қозониши истисно, дея баҳолаган. Чунки сайлов Қозоғистонда январь ойида бўлган қонли тартибсизликлардан кейин нозик бир вақтда бўлиб ўтган.\n"Ҳукумат бу гал сайловда аввалгидек қонунни қўпол равишда бузишдан қўрқди".\nУнинг айтишича, расмийлар ўз сафида Мусағали каби иродали ва мустақил фикрли одамларни истамайди. Улар айтганини қиладиган, "ишончли одамларни" афзал кўришади, дейди адвокат.


Майдони: 207, 6 минг км.кв (Дунёда 84 ўринни эгаллайди).\nАҳолиси: 9, 498, 000 киши (Дунёда 92 ўринни эгаллайди).\nДавлат тили: белорус ва рус тили.\nЙирик шаҳарлари: Минск, Гомель, Могилёв, Бобруйск, Гродно, Брест.\nПул бирлиги: Белорусь рубли.\nЖойлашуви. Белоруссия – Европа марказидаги давлат. Шарқий Европа текислигининг ғарбида жойлашган. Мамлакат 6 вилоят, 118 туман, 102 шаҳар ва 109 шаҳарчадан ташкил топган.\nТарихи. Мил. 1-минг йиллик 2-ярмида Белорусь ҳудудида уч славян қабилалари: кривичи, дреговичи ва радимичилар уюшмаси вужудга келди. Кейинчалик, улар ўрнига князликлар ташкил топди. X аср охиридан князликлар Киев Руси таркибига кирди. XIII аср 2-ярмида Россиянинг ғарбий чеккаларига Буюк Литва князлиги ҳужум қилди. Мамлакатдаги парокандалик ва татар-мўғулларнинг ҳамлалари шароитида бу князлик Ғарбий рус ерларини осонликча забт этди. Шу пайтдан бошлаб бу ерлар “Белая Русь” (“Оқ Русь”) деб юритиладиган бўлди (белорус атамаси шундан келиб чиқди).\n1991 йил 19 сентябрьдан мамлакат Белорусь Республикаси деб атала бошлади. 1991 йил декабрдан МДҲ таркибида. 1945 йилдан БМТ аъзоси. Ўзбекистон Республикаси билан дипломатия муносабатлари 1993 йил январда ўрнатилган. 3 июль мустақиллик куни миллий байрам сифатида кенг нишонланади.\nИқтисоди. Белорусь кўп тармоқли қишлоқ хўжалиги ривожланган индустриал давлат. Машинасозлик, кимё, нефть кимёси, тўқимачилик ва озиқ-овқат саноати равнақ топган. Қишлоқ хўжалигида картошка ва зиғир толаси етиштириш, сут-гўшт чорвачилиги, паррандачилик йўлга қўйилган. Миллий даромадининг 20 фоизга яқини қишлоқ хўжалиги улушига тўғри келади. Мамлакат ўз-ўзини озиқ-овқат маҳсулотлари билан деярли тўлиқ таъминлайди. Жами истеъмолнинг атиги 10 фоизга яқинини импорт ташкил этади.\nИқтисодий ҳамкорлик алоқаларини ривожлантириш мақсадида Ўзбекистон Республикаси ва Беларусь Республикаси ўртасида 2008-2017 йилларга мўлжалланган шартнома ҳамда Беларусь Республикаси ва Ўзбекистон Республикаси ўртасида иқтисодий ҳамкорлик Дастури имзоланган.\nТаълим ва маданият. Белоруссия, информатика ва радиоэлектроника, иқтисодиёт, технология, аграр, техника, педагогика каби университет ҳамда политехника, санъат, мусиқа академияларида олий маълумотли кадрлар тайёрланмоқда. Белоруссия миллий фанлар академияси мамлакатнинг энг йирик илмий маркази ҳисобланади. Белоруссияда ўндан зиёд давлат нашриёти, 1400га яқин турли мулкчилик шаклидаги субъект ва тадбиркор ноширлик фаолияти билан шуғулланади.\nШунингдек, давлат рўйҳатидан ўтган диний ташкилотлар катта ёшдаги ва болаларга диний таълим бериш мақсадида ўқув курсларини ташкил этиш ҳуқуқига эга. Бунда диний ташкилотлар ўзларига тегишли бўлган иншоотлардан фойдаланишга ҳақли. Давлат таълим муассасаларининг биноларидан фойдаланишга йўл қўйилмайди.\nДини. Мамлакатда насронийлик дини кенг тарқалган. Беларус аҳолисининг 90 фоизини православ ва католиклар ташкил этади. Шунингдек, яҳудийлик ҳамда Ислом динига эътиқод қилувчиларнинг сони йил сайин ортиб бормоқда.\nБелоруссияга Ислом дини XIV- XVI асрлардан кириб кела бошлади. Кейинчалик, Литва князлиги томонидан мамлакат чегарасини ҳимоя қилишга Олтин Ўрда ва Қрим татар мусулмонларининг ёлланиши натижасида Ислом динига эътиқод қилувчиларнинг сони ортиб борди.\nАҳолини рўйхатга олиш маълумотларига кўра, Белоруссияда 100 мингга яқин Ислом динига эътиқод қилувчи мусулмонлар истиқомат қилмоқда. Эътиқод эркинлиги Конституция ҳамда “Виждон эркинлиги ва диний ташкилотлар тўғрисида”ги Қонун билан муҳофаза қилинади. Конституциянинг 31-моддасига кўра, ҳар бир фуқаро ўзи хоҳлаган динга эътиқод қилиш ҳуқуқига эга.\n“Виждон эркинлиги ва диний ташкилотлар тўғрисида”ги қонуннинг 13-14-моддаларида “Давлат ўзга дин вакиллари ўртасидаги муносабатларни тартибга солади. Улар билан маънавий-маданий алоқаларни яхшилаш, ривожлантиришни таъминлайди”, дейилади.\nБелоруссия ҳудудида илк масжидлар XV-XVI асрларда пайдо бўлган. Кейинчалик 1994 йил Слоним, 1996 йил Смилович каби вилоятларда масжидлар қад кўтарди. 1997 йил татар миллатининг Белоруссияга кўчиб келганининг 600 йиллиги муносабати билан Новогрудокда янги масжиднинг очилиш маросими бўлиб ўтди. Ҳозирда Ивье, Смиловичи, Новогрудок, Ловчицы, Слоним, Ошмяны, Молодечно, Брест, Могилёв, Гомель номидаги 11 та масжид мусулмонларнинг ибодатларини адо этишларига хизмат қилмоқда.\n1994 йил белорус ва рус мусулмонлари йиғилиши бўлиб ўтди. Шундан сўнг, мусулмонларнинг илк диний жамиятлари ташкил этила бошланди. 2002 йилнинг ўрталарига келиб уларнинг сони 27тага етди. Белоруссия мусулмонлари бирлашмасига 2005 йилга қадар Исмоил Александрович раҳбарлик қилди. Ҳозирда муфтий Абу Бакр Шабанович бирлашмани бошқармоқда.\n2016 йил мамлакат пойтахти Минск шаҳрида Туркия ва Белоруссия давлати раҳбарлари иштирокида 2014 йили таъмирланиши бошланган масжид мусулмонлар учун фойдаланишга топширилди. “Ушбу масжид мамлакатимиз мусулмонлари учун муҳим маънавий-маърифий маркази бўлиб, Ислом дини асосларини тарқатишга хизмат қилади”, деди Белоруссия Президенти Александр Лукашенко.\nМасжид 1,5 минг намозхонни сиғдира олади. У кутубхона, қадимги қўлёзма ва манбалар музейи, 120 кишилик мажлислар зали, иккита ўқув хонаси, таҳоратхонадан ташкил топган. Масжидда ҳафтада бир маротаба аёллар, ёшлар ҳамда эркаклар учун алоҳида белгиланган кунларда Ислом таълимотлари бўйича машғулотлар олиб борилади.\nДругие материалы в этой категории: « Мусулмон олимлари дунёга совға қилган ихтиролар: Дунё бўйича энг зўр кашфиётлар қилган муслима аёллар\tМусулмоннинг ҳурмати »


ЎзА - Анжуманда она тилимиз сабоғи\n17.10.2017 16:22 Чоп этиш версияси\nАнжуманда она тилимиз сабоғи\nАлишер Навоий номидаги Ўзбекистон Миллий кутубхонасида Тошкент шаҳар халқ таълими бош бошқармаси билан ҳамкорликда ўзбек тилига давлат тили мақоми берилганининг 28 йиллигига бағишлаб анжуман ташкил этилди.\nТадбир қизиқарли ва танқидий-таҳлилий руҳда ўтди. Бунга таниқли адабиётшунос Омонулла Мадаевнинг тилимиз имкониятлари, бугунги кундаги ҳолати, тил ва адабиётдан ёшларга сабоқ беришда эътибор бериш лозим бўлган масалалар борасидаги қимматли фикр-мулоҳозалари, Шукур Қурбон ва Адиба Умированинг боболардан мерос миллий қадриятлар, она тилимизни мадҳ этувчи шеърлари ҳисса қўшди.\n– Халқда "Устоз отангдан улуғ", "Меҳмон отангдан улуғ" деган мақоллар бор. Кейинги вақтларда бу мақолларни "Устоз отангдай улуғ", "Меҳмон отангдай улуғ" деб айтиш урф бўлди, – деди О.Мадаев. – Мақол халқ ижоди. Ижод бадииятсиз, бадиият муболағасиз бўлмайди. Меҳмон отангдан улуғ деб муболаға воситасида, аввало, отани азизлаймиз. Нега мен шу мисолни келтирдим?! Гап шундаки бугун одамларда тафаккур кучи ортган сари, тасаввур кучи камайиб бормоқда. Тасаввур эса инсонга завқ-шавқ беради. Шундай экан, миллатимиз аскияни, дўстона ҳазилни, сўз латофатини англамай қолмасин.\nМутахассисларнинг таъкидлашича, буюк бобокалонимиз Алишер Навоий ўз асарларида 28 мингдан ортиқ сўз ишлатган экан. Таққослаш учун – рус шоири Пушкин ўз ижодида 25 мингта, инглиз адиби Шекспир 22 мингта, испан ёзувчиси Сервантес эса 18 мингта сўзга мурожаат қилган.\nБугун ана шундай бой тилда миллионлаб инсонлар сўзлашади. Она тилимизда миллий классик адабиётимизга мансуб улкан миқдорда асарлар яратилган. Истиқлол йилларида она тилимизга бўлган эътибор кучайди. Унга давлат тили мақоми берилиб, ўзбек тилининг тараққиёти учун изчил амалий ишлар олиб борилмоқда. Алишер Навоий номидаги Тошкент давлат ўзбек тили ва адабиёти университети ташкил қилинди.\nАммо кейинги пайтларда миллий тилимиз софлиги, ривожига тўсиқ бўлаётган ҳолатлар ҳам учрамоқда. Тилимиз имкониятларидан етарлича фойдаланмаяпмиз. Сўзни маъно жиҳатидан нотўғри қўллаш, шевага хос талаффуз, урғу қоидаларига риоя этмаслик, матнда имло хатоларига йўл қўйиш кўпайган.\n– Бундай ҳолатга қарши курашиш фақат тилшунос олимлар эмас, балки ҳар биримизнинг, она тили ва адабиёти ўқитувчиларининг эса икки карра бурчидир, – дейди Тошкент шаҳар халқ таълими бош бошқармаси методисти Гулчеҳра Маманбоева.\nАнжуман қатнашчилари она тилимизни асраб-авайлаш, уни янада ривожлантириш масалалари юзасидан ўз фикр-мулоҳазаларини билдирди.


Ўзбекистонда eKarmon фаолиятини тўхтатмоқда\n17 май 2022, Тошкент вақти: 12:44\nЯқин кунларда интернетдан ekarmon.uz ни топиб бўлмай қолади.\nБу ҳақда ўз сайтида расман маълум қилган мамлакатдаги ягона интернет тижорати тармоғи бўлган eKarmon Group ўз мижозларидан электрон ҳамёнларидаги пулларини 14 июнга қадар ўз шахсий ҳисобларига ўтказишларини сўради.\nБу муддат ичида пулларини бошқа ҳисобларга ўтказишган улгурмаган мижозларга икки ойдан кейингина пуллари қайтариб берилиши мумкин.\neKarmon Group вакилларидан бири электрон тижорат тизими 14 июнга қадар расман ёпилишини тасдиқлади, аммо бунинг сабабларини очиқламади.\n- Ишламаяпти ҳозир. Ëпилаяпмиз. 14 июнда расман ëпилади.\nОзодлик: Ҳозир eKarmon орқали трансакциялар амалга ошаяптими?\n- Йўқ¸ ҳозир ҳеч қанақа трансакциялар амалга ошмаяпти.\nОзодлик: Нима сабабдан ëпилаяпти?\n- Сабаблари кўп. Лекин мен айтиб бера олмайман. Нимага ëпилаëтганлиигни сайтимизга ëзиб қўйган.\nОзодлик: Тизим ўзини оқламадими Ўзбекистонда?\n- Шунақароқ ҳам бўлди. Сабаблари кўп ака. Ҳозир ҳаммасини айтиб бера олмайман сизга. Фаолиятимизни тўхтатамиз¸ дейди eKarmon Group вакилларидан бири.\nШиркатдагиларга кўра, eKarmon касодга учрамаган, балки ўз ихтиёрига кўра фаолиятини тўхтатмоқда.\n- Мижозлар эса ўз маблағлари ҳақида қайғуришмаса ҳам бўлади, улар ишончли қўлларда ва уларни қайтариб олишларига кафолат берилади, деб билдирди eKarmon Group.\neKarmon – электрон ҳамён дегани. “E” белгиси Интернет маъносини англатади. Яъни, “eKarmon” сўзини электрон кармон деб билиш мумкин.\n2008 йилдан бери бу ширкат ўзбек миллий сўмида электрон тижорат тизимини жорий қилган ягона ширкат саналиб келинган.\nВазирлар Маҳкамасининг 2007 йилда қабул қилган “Электрон тижоратни амалга оширишда тўловларни ўтказишни янада такомиллаштириш чора-тадбирлари тўғрисида”ги қарорига мувофиқ Бошланғич Лойиҳа сифатида эълон қилинган эди.\nЎтган икки йил мобайнида бу ширкат Интернет тармоғи орқали бир зумда товар-хизматларни шахсий электрон рақамли имзоларни қўллаган ҳолда сотиб олиш харид қилиш имконини берувчи интернет тўловларни амалга ошириб келган.\nШиркат маҳаллий аҳоли, ишбилармон ва нодавлат жамоалари ҳамда Ўзбекистон Республикасининг давлат секторига, интернет тармоғи ёрдамида товар-хизматлар учун бир зумда ва энг асосийси хавфсиз ҳақ тўлаш имконини берувчи замонавий, юқори технологик электрон тўлов тизимини тақдим этиш ўзининг асосий мақсади эканини иддао қилиб келган.\nЎтган йили Тошкентда бўлиб ўтган ICT Expo кўргазмасида eKarmon ўн минглаб мижозига эга экани ҳақда билдирган, аммо бу борада аниқ рақамни шу пайтгача ширкат айтмаган.\neKarmon ёрдамида мижозлар Интернет ёки уяли телефон орқали алоқа хизмати ҳақларини тўлашлари ва тармоққа қўшилган онлайн дўконлардан мол харид қилишлари мумкин эди. Энди eKarmon ёпилиши ортидан Ўзбекистон электрон тижорат тизими бўлмаган мамлакатга айланди.\nТошкентда бепул интернет бор ресторан ва кафелар сони ортмоқда. OrexCA.com Ўзбекистон пойтахтида бепул интернетдан фойдаланиш мумкин бўлган масканлар рўйхатини эълон қилди. Ўнлаб ресторан, бар ва меҳмонхоналар бу рўйхатга кирган. OrexCA.comнинг ёзишича, Тошкентнинг бепул интернет кўлами бўйича МДҲ худудидаги шаҳарлар орасида биринчи бўлишига фақат Москва соя солмоқда.\nСўнгги пайтларда Тошкентдаги кафе ва меҳмонхоналар олдида очиқ ҳавода ўтириб лэптопига (notebook) тикилган кўплаб одамларга кўзингиз тушади.\nЛэптоп эгалари айнан шу ерга келиб ускуналарини ишлатишлари бежиз эмас. Кўпгина кафе, ресторан эгалари ўз мижозларига бепул интернетдан фойдаланиш имконини берган.\nШундай бепул интернетдан фойдаланадиганлардан бири тошкентлик Ирина.\n- Бепул интернет бор жойларга ноутбукингиз билан келиб, Wi-Fi орқали бемалол интернетга уланишингиз мумкин. Айрим ҳолларда алоқада узилишлар ҳам бўлиб туради, лекин умумиятла ёмон эмас, дейди Ирина.\nБундай жойларга ўз лэптопи билан келувчилардан яна бири тошкентлик Жаҳонгир. Жаҳонгир Тошкентдаги бепул интернет бор жойларни ёддан билади.\n- Айрим институт¸ университетларнинг олдида¸ ичида¸ ҳамма ëғида ишлатса бўлади. Ҳаммасида ҳам эмас¸ аммо баъзиларида бор. Телефонларда 3G хизматлари ишлаяпти ҳозир¸ дейди Жаҳонгир.\nЖаҳонгирнинг айтишича, бепул интернет учун энг қулай жой Тошкентдаги “Блинофф” кафесидир.\n- Борадиган жойларимдан бири Блинофф кафеси. Ўша ерда бепул интернет. Ҳеч ким ҳеч нарса демайди. Кириб интернетдан бепул фойдаланаверасиз.\nОзодлик: Қаерда жойлашган у?\n- У Максим Горкий (ҳозирги Буюк Ипак йўли бекати – таҳр.) метросининг ëнида жойлашган. Оддий кафе. Яна бошқа жойларда ҳам бор. Масалан¸ Алайский атрофида бор. Бепул¸ ҳеч ким ҳеч нарса демайди. Лэптопданми¸ бошқасиданми фарқи йўқ. Любой сайтларни очаверади. Чеклов йўқ. Ҳозир кўп институтларда¸ коллежларда бор¸ дейди Жаҳонгир.\n“Блинофф” кафеси ходимларидан бирининг айтишича, интернетдан фойдаланиш учун лэптопни кафеда ижарага ҳам олиб туриш мумкин.\n- Интернет бор. Ўзингиз билан ноутбук олиб келсангиз ҳам бўлади¸ бу ерда ижарага олиб ўтирсангиз ҳам бўлади.\nОзодлик: Ижарага ноутбук ҳам берасизларми?\n- Ҳа¸ берамиз¸ дейди Блинофф кафеси ходимларидан бири.\nТошкентда бепул Интернет бор ресторан ва кафелар сони ортар экан, бундай жойларга лэптопини кўтариб борадиганлар сони ҳам орта бошлади.\nАйримлар бепул Wi-Fi бор кафеларга овқатланиш учун эмас, балки бепул интернет учун келадиган бўлишди. Бунинг ортидан Тошкентдаги Юлдуз кафеси фақат овқат оладиган мижозлари учунгина бепул интернет бериш тартибини жорий этди.\n- Фақат овқат олсангиз, Wi-Fi бизда бепул, дейди кафе ходимларидан бири.\nЎзбекистонда Dial-up¸ яъни телефон линияси орқали интернетга боғланиш ойига 50 долларга тўғри келмоқда. Агар Ўзбекистонда ўртача ойликнинг 70-100 доллар атрофида экани инобатга олинса¸ бу нарх анча қиммат.\nЮқори тезликдаги интернет хизмати эса Ўзбекистонда ойига 200 доллар. Ҳатто Европанинг энг қиммат мамлакатларида ҳам интернет хизмати бундан арзон.\nТошкентдаги интернет кафелардаги нархлар эса Европадаги нархлар билан деярли бир хил.\n- Интернет кафеларда соатига 600 сўмдан бошланади. 1000 сўмлиги ҳам бор¸ 2000 сўмлиги ҳам бор. У интернетнинг тезлигига қараб. Уйдан чиқадиган бўлсангиз ҳам шунақа¸ дейди Жаҳонгир.\nЎзбекистонда интернет фойдаланувчилар сони, жорий йилнинг биринчи ярми якунларига кўра, 2,6 миллион одамни ташкил қилган.\nАгар Ўзбекистон алоқа ва ахборотлаштириш агентлиги тарқатган бу маълумотга ишонилса, Ўзбекистонда ҳар 10 одамнинг бири жаҳон тармоғидан фойдаланиш имконига эга.\nАммо Ўзбекистонда ҳукумат хуш кўрмайдиган мухолифат ва мустақил вeб-нашрлар тўсиб қўйилган. Озодлик сайти баробарида кўплаб сайтларнинг Ўзбекистонда очилиши имконсиз.